ועדת העבודה, הרווחה והבריאות, כנסת 20, פרוטוקול מספר 777, 2018-06-04 12:30

אלי אלאלוף: צהריים טובים חברים.

אלי אלאלוף: היום 4 ביוני 2018, כ"א בסיוון תשע"ח, השעה 12:39.

אלי אלאלוף: אנחנו מדברים על רפורמת הקנביס הרפואי, זאת ישיבת מעקב ואני מודה לסגן השר, הרב ליצמן על זה שהוא מצא לנכון להצטרף לישיבה.

אלי אלאלוף: תאמנו את זה כמובן מראש איתו.

אלי אלאלוף: אני מודה גם למנכ"ל, מר משה בר סימן טוב, שגם הוא נוכח.

אלי אלאלוף: נמצאים פה גם נציגי המשתמשים בקנביס הרפואי, גם רופאים וגם נציגי משרד הבריאות ואני פותח את הדיון.

אלי אלאלוף: ברשותכם, יש לי קודם כל להקריא נקודה אחת.

אלי אלאלוף: קנביס לפני הכל זה סם.

אלי אלאלוף: זה סם - - -

אילן גילאון: לא.

אלי אלאלוף: אדוני, יש על זה ויכוח.

אלי אלאלוף: אני קובע לעצמי, זה סם.

אילן גילאון: אה, לך זה סם?

אילן גילאון: בסדר.

אלי אלאלוף: אני לא אמרתי.

אלי אלאלוף: אני עוד לא שופט בית המשפט העליון ולא מדען.

אילן גילאון: זה לא תחת פקודת הסמים - - -

אלי אלאלוף: אילן היקר, אתה תגדיר את זה איך שבא לך.

אלי אלאלוף: אני מודיע שלא נטעה את הציבור.

אילן גילאון: לא, אבל יש - - - במילון אבן שושן - - -

אלי אלאלוף: חברים, חברים.

יעקב ליצמן: מי זה בן שושן הזה?

אילן גילאון: אבן שושן.

יעקב ליצמן: מי זה אבן?

אילן גילאון: אם היית לומד ליבה, היית יודע על מי אני מדבר.

אלי אלאלוף: אז אני חוזר ואומר, בעיני ולפי הבנתי, קנביס זה סם.

אלי אלאלוף: עובדה שהוא באישור מוגבל למטרות רפואיות, לפי הנחיות רופאים.

אלי אלאלוף: במקביל אני רוצה להגיד לכם שמקדמים את החוק של אי הפללה בשימוש בסם, כולל אפשרות לשלם קנסות במידות כאלה ואחרות.

אלי אלאלוף: ולכן זה סם ואני מסכם, זה סם.

אלי אלאלוף: וזה - - -.

אלי אלאלוף: אני לא מכיר איש פה שישמח לראות את הבן שלו משתמש בסמים, כאילו זאת סיגריה.

אלי אלאלוף: גם זה סם.

אלי אלאלוף: לכן אני מציע לכם לא לראות מאחורי ההגדרה קנביס רפואי – שזה מותר וזה לכל דכפין.

אלי אלאלוף: אני מקווה שהאחריות של כל אחד מאיתנו תעשה שנתייחס לנושא הזה בהתאם.

אלי אלאלוף: שלום לחברת הכנסת תמר זנדברג.

תמר זנדברג: שלום.

אלי אלאלוף: אז בבקשה אדוני השר.

יעקב ליצמן: סגן השר.

אלי אלאלוף: סגן השר, סליחה.

אלי אלאלוף: אני לא אוכל לשנות את עמדתי.

יעקב ליצמן: צהריים טובים אדוני יושב הראש, חברי הכנסת.

יעקב ליצמן: חשוב לי מאד להשתתף בדיון הזה מכמה סיבות.

יעקב ליצמן: קודם כל אני רוצה לחזק את יושב הראש מול - - -

אילן גילאון: מול אילן גילאון.

יעקב ליצמן: כן, חבר הכנסת אילן גילאון, אבל תן לי להסביר לך למה.

יעקב ליצמן: החוק פשוט איתו.

אילן גילאון: היא גם בדעה שלי, אז אני - - -

יעקב ליצמן: זה לא משנה מי לא בדעה.

יעקב ליצמן: החוק איתו.

יעקב ליצמן: החוק אומר – קנביס – סם, נקודה.

יעקב ליצמן: ואם אתה שומר חוק במדינת ישראל, אז קנביס הוא סם.

יעקב ליצמן: זה אלף.

יעקב ליצמן: אחר כך אתה יכול להגיד שמדעי יש פה ושם זה חולק, זה אומר ככה, זה אומר ככה.

יעקב ליצמן: תגיד מה שאתה רוצה.

יעקב ליצמן: חוק – סם.

יעקב ליצמן: יש הרבה שאומרים שגם מס הכנסה הוא לא כדאי, אבל החוק אומר תשלם מס הכנסה.

יעקב ליצמן: אתה חייב.

יעקב ליצמן: החוק אומר קנביס הוא סם וצריך להתייחס לזה, כי לצערי יוצא שצעירים לוקחים - - -

אילן גילאון: תשמע, אני מכיר בן אדם שמעשן קנביס ומשלם מס הכנסה.

אלי אלאלוף: אני מציע אילן, עוד מעט תהיה לך אפשרות.

אלי אלאלוף: אתה הראשון שיקבל את רשות הדיבור.

אילן גילאון: תודה.

יעקב ליצמן: אני לא חשבתי לרגע אחד שאני אכנס איתך לפולמוס אם לקיים חוק או לא, אבל אחרי שאמרתי את זה אני החלטתי, אילן, ולא קודמי לפני, שצריך לעשות רפורמה בקנביס.

יעקב ליצמן: ואתה יודע עד כמה אני רחוק מהנושא הזה.

יעקב ליצמן: עשיתי את הרפורמה ואני חושב שזו רפורמה נכונה.

יעקב ליצמן: לא קל.

יעקב ליצמן: לא קל.

יעקב ליצמן: אנחנו רוצים למנוע כמה וכמה דברים.

יעקב ליצמן: אלף אנחנו רוצים למנוע את הזליגה מהמגדלים לאנשים פרטיים, רוצים שזה שצריך קנביס ולא הוכח מבחינה מדעית, רפואית, שזה תרופה, אבל עובדה שזה מקל את הכאבים לאנשים שצריכים ויש הרבה שצריכים את זה, ולכן צריך לתת להם את זה.

יעקב ליצמן: כשנותנים להם את זה צריך לתת להם את זה בכבוד וצריך לתת להם את זה גם במחיר זול.

יעקב ליצמן: עוד מעט נגיע למחיר, כי אני יודע שגם על זה יש.

יעקב ליצמן: אז זה הדברים שמצאתי לנכון להקדים ולומר בדיון הזה.

יעקב ליצמן: זו הרפורמה.

יעקב ליצמן: הרפורמה שאפשר לקבל את זה ברחובות, בבית המרקחת, אפשר לקבל את זה יותר זול לאלה שמשתמשים בקצת, לא הרבה.

יעקב ליצמן: המשתמשים הכבדים, הגדולים, להם המחיר טיפה יותר גבוה.

יעקב ליצמן: מצד שני, אנחנו צריכים לבדוק גם למה הם צריכים כל כך הרבה קנביס.

יעקב ליצמן: גם זה דבר שלדעתי מותר למשרד הבריאות לבדוק אחד אחד, מה קרה שם, למה הוא צריך כל כך הרבה.

יעקב ליצמן: התחלנו בתהליך הזה, אנחנו חושבים שאנחנו מתקדמים איתו יפה.

יעקב ליצמן: אני אישית ביקרתי בסופר פארם ובעוד מקומות כדי לראות איך החלוקה תהיה.

יעקב ליצמן: שבעי רצון.

יעקב ליצמן: אני חושב שזה בסדר גמור.

יעקב ליצמן: הוספנו – וזו הייתה אחת הבעיות הגדולות – רופאים שקיבלו הכשרה לאשר את הקנביס הרפואי.

יעקב ליצמן: היו 80, הוספנו כרגע עוד 40 ומשהו, 44 אם אני לא טועה ואנחנו נגיע להרבה, כדי שאנשים לא יצטרכו לחכות בתור ולקבל את זה.

יעקב ליצמן: הסיכום שלי, לפני שהמנכ"ל מציג את הדברים במצגת, הרפורמה הזאת טובה.

יעקב ליצמן: יש קשיים פה ושם, אבל מתקדמים.

יעקב ליצמן: התגברנו על הקשיים.

יעקב ליצמן: יש פה ושם איזו בעיה למשתמשים הכבדים לגבי המחיר.

יעקב ליצמן: גם בזה נטפל ובעזרת השם זה יהיה בסדר.

יעקב ליצמן: תודה.

אלי אלאלוף: חברת הכנסת שרן השכל הצטרפה אלינו.

אלי אלאלוף: הכי צעירה.

שרן השכל: הכי צעירה בקואליציה.

שרן השכל: יש מישהי אחת שהיא יותר צעירה ממני.

אלי אלאלוף: אוקיי, בבקשה, המנכ"ל.

משה בר סימן טוב: תודה רבה.

משה בר סימן טוב: אנחנו נציג את יישום החלטת הממשלה על הרפורמה בקנביס, מה עשינו, איפה אנחנו עומדים, מה הצעדים הבאים.

משה בר סימן טוב: בשקף הבא אנחנו רואים שאנחנו פועלים לפי החלטת הממשלה וזו בעצם המטרה שהציבה לנו הממשלה.

משה בר סימן טוב: אפשר לקרוא את זה: לאפשר למטופלים מקור אספקה ראוי של קנביס, לשימוש למטרות רפואיות, תוך שמירה על ביטחון הציבור, בריאות הציבור ומניעת זליגתו של הסם שלא לצרכים רפואיים.

משה בר סימן טוב: אני חוזר פה על מה שנאמר קודם וצריך דבר ראשון לומר את זה, שהקנביס הוא סם מסוכם.

משה בר סימן טוב: הוא סם מסוכם לפי פקודת הסמים של מדינת ישראל והוא סם מסוכן גם לפי - - -

קריאה: לבריאות.

אלי אלאלוף: זה אומר שזה אמת.

משה בר סימן טוב: זה אומר שזה אמת מוחלטת ואנחנו אומרים לכם את זה בצורה הברורה ביותר.

משה בר סימן טוב: אנחנו מאד מאד לא רגועים מהשימוש הנרחב שנעשה בקנביס גם למטרות רפואיות ובטח ובטח לא למטרות רפואיות.

משה בר סימן טוב: ישראל היא המדינה הכי מתקדמת בעולם בשימוש בקנביס למטרות רפואיות.

משה בר סימן טוב: אנחנו יודעים עכשיו שהקנביס יכול להקל על סבל של אנשים וכאב ולכן אנחנו נותנים אותו, אחרת לא היינו נותנים.

משה בר סימן טוב: אבל הקנביס הוא לא מרפא.

משה בר סימן טוב: הוא טיפול - - -

אילן גילאון: הוא כן.

משה בר סימן טוב: עכשיו לכל דבר שאני אגיד יהיה מישהו שיגיד משהו אחר.

אלי אלאלוף: חברה, אם זה המשחק - - -

משה בר סימן טוב: אנחנו נגיד את העובדות ואתם תגידו את הדברים האחרים - - -

אלי אלאלוף: אני אתחיל להוציא אנשים.

משה בר סימן טוב: כשיושב הראש ייתן לכם לדבר.

משה בר סימן טוב: יש הרבה אנשים שלוקחים הרבה דברים ומרגישים שזה ריפא אותם מהרבה מאד דברים.

משה בר סימן טוב: אנחנו משרד בריאות שעובד לפי הוכחות מדעיות וההוכחות המדעיות זה שיש עדויות ראשונות להקלה על כאב וסבל.

משה בר סימן טוב: לא יותר מזה.

משה בר סימן טוב: ומי שמוכרים לו דברים אחרים, שיידע את זה.

משה בר סימן טוב: מעבר לזה, אנחנו יודעים שהנזקים ארוכי הטווח שיכולים להיות לקנביס הם אדירים.

משה בר סימן טוב: מעבר לזה שאנחנו רואים בני נוער שנכנסים להתקפים פסיכוטיים ולא תמיד יוצאים מהם, אנחנו פוגשים אותם אצלנו בבתי החולים לבריאות הנפש, אנחנו לא יודעים מה הנזק שיש לקנביס לטווח ארוך וזאת אחריות שלנו.

משה בר סימן טוב: אנחנו אחראים על בריאות הציבור ועל בריאות העם לטווח הארוך ואנחנו רואים את עצמנו אחראים גם על זה שהחומר זולג בסוף מאנשים שאנחנו נתנו להם לאנשים שלא צריכים לקבל את זה.

משה בר סימן טוב: ישראל כאמור היא המובילה גם במספר המשתמשים, גם במחקר, גם בשימוש.

משה בר סימן טוב: אנחנו המדינה באמת הכי מתקדמת.

משה בר סימן טוב: יש לנו ספר התוויות ואנחנו פועלים לפי הספר ועדיין אני אומר לכם, רגוע עם הסיפור הזה אני לא.

משה בר סימן טוב: שקף הבא – מה הרפורמה.

משה בר סימן טוב: הרפורמה באה ואומרת שאם עד היום היה קשר ישיר בין המגדלים לבין המטופלים שהשתמשו, אנחנו רוצים להפוך את זה למוצר הכי קרוב למוצר רפואי שניתן.

משה בר סימן טוב: כלומר, כמו שבתרופה יש בסוף את חומר הגלם שמייצרים אותו ואורזים אותו ומשנעים אותו לבתי מרקחת, כך יהיה גם עם הקנביס והמטופלים יקבלו את ההמלצה מהרופא המטפל ויגיעו לבתי המרקחת.

משה בר סימן טוב: לא יצטרכו להגיע לא לאברבנאל ולא לזיו ולא למקומות אחרים.

משה בר סימן טוב: אנחנו עובדים על זה שתהיה תפוצה רחבה ככל הניתן.

משה בר סימן טוב: זה עדיין בשלבים.

משה בר סימן טוב: יהיו עוד בתי מרקחת שיצטרפו בקרוב בעוד ועוד אזורים בארץ.

משה בר סימן טוב: העקרונות של הרפורמה הם כאמור הלימה לדין הקיים.

משה בר סימן טוב: אנחנו במסגרת פקודת הסמים המסוכנים.

משה בר סימן טוב: אנחנו במסגרת האמנה הבינלאומית נגד הפצת סמים שישראל חתומה עליה.

משה בר סימן טוב: אנחנו מייצרים פה תהליך, כמו שאמרתי, מקביל לזה של משק התרופות ואנחנו עוברים לסטנדרטיזציה.

משה בר סימן טוב: מה זה אומר סטנדרטיזציה, זה לא אני רוצה את הצמח הזה, אלא אני צריך את החומר הפעיל הזה במינון הזה.

משה בר סימן טוב: אנחנו היום כבר עובדים עם בין שלושה לחמישה חומרים פעילים.

משה בר סימן טוב: יש בקנביס עשרות חומרים פעילים, מ-40 ועד 100, כל אחד יכול לומר משהו אחר.

משה בר סימן טוב: אנחנו יודעים מדעית על חמישה - - -

תמר זנדברג: יש אלפי חומרים.

משה בר סימן טוב: שאנחנו יודעים לעשות להם סטנדרטיזציה ואנחנו פועלים לפי זה.

משה בר סימן טוב: ולכן מטופל מקבל את היתר השימוש בכמות מסוימת או בתפרחת או בשמן ובמינון מסוים של חומר פעיל מסוים.

משה בר סימן טוב: כמו שהולכים לבית מרקחת ורוצים פרצטמול ואפשר לקבל אקמול ואפשר לקבל דקסמול או דברים אחרים ואם רוצים איבופריפן אפשר לקבל נורופן או אדוויל, אותו דבר פה.

משה בר סימן טוב: אנחנו רוצים שאנשים ילכו לבית מרקחת עם מרשם לצורך העניין לחומר פעיל.

משה בר סימן טוב: יהיה זה THC, CTD, CBM והחומרים החדשים שאנחנו מחליטים עכשיו, כי אנחנו לומדים.

משה בר סימן טוב: מה אנחנו עושים – התהליך הוא מדיקליזציה.

משה בר סימן טוב: זה לא לגליזציה.

משה בר סימן טוב: זה לא דה-קרמניליזציה שזה תהליך אחר שמקדמים המשרד לביטחון הפנים עם משרד המשפטים.

משה בר סימן טוב: אנחנו לא הכתובת לדברים האלה.

משה בר סימן טוב: אם רוצים לעשות את זה, זה דיון אחר.

משה בר סימן טוב: סגן השר אמר את התנגדותו.

משה בר סימן טוב: גם אנחנו כדרג מקצועי מתנגדים ללגליזציה של קנביס.

משה בר סימן טוב: אם הממשלה והכנסת יחליטו משהו אחר זה דיון אחר.

משה בר סימן טוב: אנחנו חושבים שזה מסוכן לעשות את הדבר הזה.

אלי אלאלוף: אני אומר, יש הצעת חוק של המשרד לביטחון הפנים ש - - -

יעקב ליצמן: אם הצעת החוק הזאת תעבור, זה יהיה שינוי, אבל כל זמן שהחוק לא עבר, החוק הנוכחי אומר - - -

משה בר סימן טוב: זה אי הפללה.

משה בר סימן טוב: אתה מדבר על אי הפללה, - - - לגליזציה.

אלי אלאלוף: זה יגיע לדיון פה תוך שבועיים.

משה בר סימן טוב: זה משהו אחר.

אילן גילאון: נכון, זה דיון אחר.

משה בר סימן טוב: זה דיון אחר והרבה פעמים מנסים לעשות לגליזציה דרך מדיקליזציה.

משה בר סימן טוב: אנחנו לא ניתן.

משה בר סימן טוב: ירצו לעשות לגליזציה, יש דרך לעשות את זה.

משה בר סימן טוב: כמו שאומרים, אנחנו עובדים לפי ספר התוויות.

משה בר סימן טוב: מחלות, חומרים פעילים, מינונים.

משה בר סימן טוב: לא באיזה שהיא דרך שאני מרגיש שאני רוצה את זה בכמות הזאת, אלא שתהיה סטנדרטיזציה קלינית כמה שיותר גבוהה.

משה בר סימן טוב: אנחנו עובדים מאד קשה להכשיר רופאים.

משה בר סימן טוב: אני אומר פה, החלק הקשה בלהכשיר רופאים זה לשכנע אותם לבוא ולהסכים לעבוד איתנו.

משה בר סימן טוב: יש הרבה מאד פחד וחשש להיכנס לתחום הזה.

משה בר סימן טוב: גם חשש מקצועי וגם לא רק חשש מקצועי.

משה בר סימן טוב: יש גם הרבה חוסר ביטחון קליני מצד הרופאים להיכנס לעולם הזה, כי גם הם לא יודעים.

משה בר סימן טוב: גם הם בסוף נכנסים למחקרים הרפואיים ורואים שאנחנו לא יודעים מה הן השפעות ארוכות הטווח ויש להם חשש גדול לעשות את זה; וכמו שאמרתי יש גם חששות אחרים.

משה בר סימן טוב: למרות זאת, סגן השר הציב לנו יעד של 100 בהתחלה ו-150 אחרי זה.

משה בר סימן טוב: אנחנו עכשיו ב-81.

משה בר סימן טוב: תוך חודשיים נעלה ל-125.

משה בר סימן טוב: 44 נמצאים בהליכי הסמכה סופיים ונגיע גם בסוף ל-150.

משה בר סימן טוב: הצד השני של הרפורמה.

משה בר סימן טוב: עד היום היה סבסוד צולב בין אנשים שהשתמשו במינונים נמוכים לאנשים שהשתמשו במינונים גבוהים.

משה בר סימן טוב: כולם שילמו אותו מחיר – 370 שקלים פלוס 100 שקלים עלויות שינוע.

משה בר סימן טוב: נוצר מצב שבו אנשים שמשתמשים בכמויות הנמוכות סבסדו את האנשים שמשתמשים בכמויות הגבוהות.

משה בר סימן טוב: אנחנו לא חושבים שזה נכון לעשות את זה ולכן אנחנו מתמחרים את זה לפי כמות.

משה בר סימן טוב: אנחנו עדיין תוך כדי הפיילוט.

משה בר סימן טוב: חלק מהפיילוט זה גם לעצב סופית את מנגנון המחירים, אבל אנחנו חושבים שמי שמשתמש מעט צריך לשלם מחיר יותר נמוך ומי שמשתמש בכמויות יותר גבוהות צריך לשלם כמויות יותר גבוהות.

משה בר סימן טוב: אמרנו פה – אנחנו מודאגים.

משה בר סימן טוב: למרות שבסוף האחריות היא שלנו ואנחנו נתנו לאנשים כמויות של 80, 90 ו-100 גרם, אני אומר לכם, אני מודאג מזה אלף רפואית, כי אני לא חושב שיש בן אדם שצריך לקבל כמויות בכזה מינון בחודש; ואני מודאג מזה כי אנחנו יודעים מהמשטרה, לא מתחושות בטן, שזה זולג מהם הלאה, לאנשים שלא נקבע שהם צריכים להשתמש בקנביס למטרות רפואיות, ואז אנחנו דואגים גם לבריאות של אלה שקיבלו את זה וגם לבריאות של האנשים שמהם זה זלג הלאה.

משה בר סימן טוב: אנחנו מודעים לצורך שלנו לשפר את השירות ביחידת הקנביס.

משה בר סימן טוב: אנחנו מתגברים בכוח אדם כל הזמן.

משה בר סימן טוב: אנחנו עכשיו תגברנו את המוקד הטלפוני, הכפלנו אותו.

משה בר סימן טוב: כל הדברים האלה עולים לנו הרבה מאד כסף, אבל כמו שאמר סגן השר, אנשים צריכים לקבל את זה בכבוד וברגישות.

משה בר סימן טוב: אז תגברנו את המוקד.

משה בר סימן טוב: אנחנו עכשיו מסיימים, אני מקווה שתוך בין חודש לחודשיים נשלים את ההתקשרות במיקור חוץ לכל העבודה המנהלית.

משה בר סימן טוב: זה יקל מאד על הנטל של העבודה ביקר.

משה בר סימן טוב: צריך גם לזכור שבתקופת הביניים הזאת אנחנו שומרים על שתי מערכות.

משה בר סימן טוב: אנחנו גם עברנו למערכת של בתי המרקחת וגם משמרים את השיטה הישנה בשבועות ובחודשים הקרובים, כדי לאפשר את המעבר החלק הזה, תוך כדי זה שאנחנו לומדים.

משה בר סימן טוב: אנחנו בפיילוט.

משה בר סימן טוב: המטרה של הפיילוט היא ללמוד וכדי לא לפגוע באנשים אנחנו משאירים גם את המערכת הישנה.

משה בר סימן טוב: הכנו גם שקף על הייצור.

משה בר סימן טוב: אתם יודעים, מכירים את זה, דנים על זה בהרבה מאד פורומים.

משה בר סימן טוב: אני מקווה שבשבועיים-שלושה-חודש הקרוב העניין יבוא לכדי סיום והסכמות כוללות בין המשרד לביטחון הפנים, משרד הבריאות, משרד האוצר וגם הדבר המאד מאד חשוב הזה שצריך לקרות יקרה.

אלי אלאלוף: והחקלאות.

משה בר סימן טוב: החקלאות מסכימים איתנו מה שלא נסכים, אז זה בסדר.

משה בר סימן טוב: זהו.

משה בר סימן טוב: זו ההצגה שלנו.

אלי אלאלוף: טוב.

אלי אלאלוף: בבקשה, אילן.

אילן גילאון: כן, קודם כל אני מאד מסכים שמדובר בשני דיונים שונים ואנחנו היום מדברים על מה שבעגה שלנו קוראים לו קנביס רפואי.

אילן גילאון: התקוממתי נגד מה שאמרתם, כי לו הייתם אומרים שהקנביס נמצא בפקודת הסמים, הייתי אומר נכון, הקנביס נמצא בפקודת הסמים.

אילן גילאון: היסטורית כדאי לדעת שהקנביס לא היה בפקודת הסמים אלא לאחר שנות ה-40 של תחילת המאה הקודמת, וזה בדיוק תקופה מקבילה לעבודה מאד מאומצת של חברות התרופות, כי למה לאפשר דברים שנמצאים בטבע, כשאנחנו יכולים למכור אותם.

אילן גילאון: ועד כאן סיימתי את העניין של הלגליזציה ודיסקרימינליזציה.

אילן גילאון: כל המילים האלה עם ה-זציה בסוף, אני עוזב אותן הצידה ואני מדבר כאן רק על הקנביס לשימוש רפואי.

אילן גילאון: בעניין הזה אני לא מקבל שהקנביס נועד רק כדי לשכך כאבים.

אילן גילאון: אנחנו יודעים מחקרים - - -

יעקב ליצמן: לא, הוא אמר שזה לא הוכח.

אילן גילאון: הוכח ועוד איך הוכח.

אילן גילאון: תשמע, אתה יודע מה?

אילן גילאון: אני רוצה - - -

יעקב ליצמן: ההבדל ביני לבינך זה שני דברים.

אילן גילאון: אנחנו - - -

יעקב ליצמן: אתה תיתן לי לדבר.

יעקב ליצמן: ההבדל ביני לבינך זה שני דברים.

יעקב ליצמן: אלף הגיל, הבדל גדול.

אילן גילאון: אני אתן לך לדבר, כי אתה מדבר על חשבון הזמן שלי.

אילן גילאון: אבל - - -

יעקב ליצמן: אל תתחצף אלי.

יעקב ליצמן: תדבר בנימוס, כי אני מדבר איתך גם בנימוס.

יעקב ליצמן: ההבדל הראשון הוא הגיל.

יעקב ליצמן: ב', הוכח – וזה אצלי ההוכחה במשרד הבריאות, לא אצלך – אתה משתמש בזה כי אתה רוצה סמים, אני לא משתמש בזה, אני לא עושה סמים - - -

אילן גילאון: ממש לא.

יעקב ליצמן: ולכן משרד הבריאות אומר חדש משמעית - - -

אילן גילאון: ליצמן, אתה מה זה מפקשש כאן.

יעקב ליצמן: לא הוכח - - -

אלי אלאלוף: פרופסור - - -

יעקב ליצמן: הוא לא פרופסור שפרסם - - -

קריאה: ו - - -

אלי אלאלוף: אדוני, אתה מפריע.

אלי אלאלוף: כן, בבקשה.

אילן גילאון: אני - - - נדמה לי ככה.

אילן גילאון: האם כבוד השר יודע מה ההשפעה של זה על מחלות, ואני אומר רק כמה שאני מכיר - - -

יעקב ליצמן: אני אומר מרופאים אצלי.

קריאה: המשפחה שלי - - -

יעקב ליצמן: זה שום דבר - - -

אלי אלאלוף: חברים, פעם אחרונה אני מזהיר אותך.

אלי אלאלוף: פעם אחרונה.

אילן גילאון: סליחה רגע, בסדר, הבנתי את הנקודה שלכם.

אילן גילאון: כמו פרקינסון, כמו מחלות אחרות.

אילן גילאון: תראו, אני מכיר ואתם יכולים להאמין לי.

אילן גילאון: אני לא בן אדם חאפר ולא בודה דברים.

אילן גילאון: אני מכיר שני אנשים מטופלים, אחד בדרך הקונבנציונאלית, דרך כל האופיאטים שאתם דוחפים להם בראש, מפצועי הלם קרב ממלחמת יום הכיפורים.

אילן גילאון: השני משתמש בקנביס.

אילן גילאון: זה שמשתמש בקנביס – אתם יכולים להאמין לי, כי אני יכול גם להביא לכם את השמות ואני לא יכול להגיד אותם כאן – נמצא משתתף בטריאתלון.

אילן גילאון: זה שמשתמש באופיאטים הוא שבר כלי.

אילן גילאון: אבל אני אומר את זה רק כדי לומר לא רק עניין של שיכוך כאבים, שכמובן על זה בכלל אין ויכוח ומחלוקת.

אילן גילאון: קודם כל ברכות לכם.

אילן גילאון: אני מוכרח להגיד לך ליצמן, לעומת לפני 8, 10 שנים, אנחנו שמיים וארץ.

אילן גילאון: השאלה שלי - - -

אלי אלאלוף: רק לפני שנה וחצי, בוא.

אילן גילאון: אני אומר, בסדר.

אילן גילאון: אני מדבר על קודם לכן.

אילן גילאון: גם מבחינת היכולת והזמינות ואותי מעניינת הנגישות.

אילן גילאון: מאד מעניינת אותי הנגישות.

אילן גילאון: אני אומר יש כאן עדיין קשיים בתוך הרפורמה הזאת בנגישות.

אילן גילאון: הקנביס בסופו של דבר, ברמה שאנחנו דנים בה, צריכים להיות בבית המרקחת בכל מקום, בדיוק כמו שאתה ציינת.

אילן גילאון: אתה יודע מה?

אילן גילאון: אני אחמיר יותר ממך.

אילן גילאון: אני אגיד איפה שמי שמוסמך לתת אוקסיקוטין, הוא בוודאי ובוודאי צריך להיות מוסמך לתת קנביס.

אילן גילאון: זה קל וחומר.

אילן גילאון: ומבחינת הדברים האחרים אני לא רוצה לפתוח אותם כאן.

אילן גילאון: לגליזציה – יושבת פה יושבת ראש ועדת הסמים, יש פה אנשים שיש להם חוקים בנושא הזה, אבל מבחינת העניין הזה הנגישות וגם המחיר חייבים להיות – אני מסכים – שלא מי שצורך מעט ומשתמש בהרבה.

אילן גילאון: גם מי שלא משתמש מעט בנורופן ומי שמשתמש הרבה משלמים אותו דבר.

אילן גילאון: מה כן?

אילן גילאון: המדינה מסבסדת בסל התרופות גם את זה וגם את זה והם צריכים להיות באותה מידה מסובסדים כדי שהם יהיו במחיר שאפשר להשיג אותם.

אילן גילאון: אם אנחנו נותנים משהו לאנשים שאנחנו יודעים שעושה להם טוב ואי אפשר יהיה להשיג את זה, אז לא עשינו שום דבר.

יעקב ליצמן: אתה רוצה שזה יהיה בסל התרופות?

אילן גילאון: מחיר, זמינות.

אילן גילאון: אני מקבל כל הזמן תלונות ואני מניח שכל חברי הכנסת מקבלים את זה, על אנשים שיש להם עינוי דין.

אילן גילאון: על ילדים שסובלים מכל מיני תסמונות, מאוטיזם, מדברים חמורים ביותר, שזה לוקח להם - - -

קריאה: אפילפסיה.

אילן גילאון: סליחה, לא לעזור לי.

אילן גילאון: אפילפסיה.

אילן גילאון: שזה עוזר להם - - -

משה בר סימן טוב: הם מקבלים.

קריאה: הם מקבלים אבל הרפורמה תעשה להם נזק.

אלי אלאלוף: חברה - - -

אילן גילאון: זה צריך להיות נגיש כמו שניקוטין נגיש באותה רמה.

אילן גילאון: להשיג את זה באותה זמינות, שיוכל לאשר את זה כל מי שמאפשר את האוקסיקוטין ואני אומר – ההבדלים הם קל וחומר חמורים לגבי האוקסיקוטין לגבי הדבר הזה.

אילן גילאון: וחוץ מזה, באמת ברכות על כך שאתם מתקדמים, אבל איך אומרים, צריך לאט לאט, מהר, מהר.

אילן גילאון: כאילו ככה התחילו בכיוון.

אלי אלאלוף: חברת הכנסת תמר זנדברג, בבקשה.

תמר זנדברג: תודה רבה אדוני יושב הראש.

תמר זנדברג: אני גם חייבת להתייחס במילה.

תמר זנדברג: תכננתי לדלג על זה, אבל אני חייבת להתייחס במילה לדיסקליימר ההיסטרי הזה, אני חייבת לומר, שכל דובר מתחיל את דבריו: זה סם ומנסה להיטהר מהשרץ הזה, להרחיק עדות, להרחיק ממנו - - -

אלי אלאלוף: עכשיו את מדברת גם בשם הדוברים שידברו איך שאת רוצה?

תמר זנדברג: לא.

תמר זנדברג: לא אני מדברת בשם - - -

אלי אלאלוף: אני אף פעם לא מדבר כמוך.

תמר זנדברג: אני מדברת בשם עצמי.

יעקב ליצמן: ואני מכבד אותך.

תמר זנדברג: אז תודה, אז אם אפשר רק להשלים את דברי.

אלי אלאלוף: לא, כל מילה שאת אומרת פוליטית היא בניגוד לדעתי ואני נותן לך לדבר.

אלי אלאלוף: את רוצה לתקן אותי עכשיו?

תמר זנדברג: לא, אני לא רוצה לתקן, אני רוצה לומר את דעתי.

אלי אלאלוף: הלאה.

אלי אלאלוף: הפתיח לא מוצלח.

אלי אלאלוף: בעיני לפחות.

תמר זנדברג: אוקיי, אז הנה, אתה נתת לי ציון ואני נתתי לך.

תמר זנדברג: אפשר להתקדם.

אלי אלאלוף: יפה, כי את התחלת בזה.

אלי אלאלוף: באמת מי שמתחיל בזה.

תמר זנדברג: אפשר להמשיך את דברי?

אלי אלאלוף: ודאי.

תמר זנדברג: אני מודה לך.

תמר זנדברג: אני רוצה להסביר למה הדיסקליימר הזה הוא פוגעני כלפי הרבה מהאנשים שיושבים כאן.

תמר זנדברג: לא פלא, הרי סם בטח.

תמר זנדברג: מורפיום זה סם ואוקסיקונטין זה סם קשה.

תמר זנדברג: דרך אגב קפאין זה סם וסוכר זה סם.

תמר זנדברג: אדוני השר נלחם בזה.

תמר זנדברג: אבל כאשר פעם אחרי פעם - - -

אלי אלאלוף: מה קרה שם?

קריאה: מה זה הדבר הזה?

קריאה: מה, אתה דפוק?

קריאה: רגע.

קריאה: אל תיגעי בי.

קריאה: מה, את דפוקה?

קריאה: מה - - - נגע לי בכיסא.

קריאה: מה זה פה?

קריאה: אין מקום משם, אז אני נכנס מפה.

קריאה: אדוני - - -

קריאה: אל תגיד לי אדוני, אני לא אדוני.

תמר זנדברג: מה קורה?

אלי אלאלוף: כן, בבקשה.

תמר זנדברג: תודה.

תמר זנדברג: תראו, לדברים האלה יש משמעות ואני רוצה להסביר אותה, כי זאת ועדת הבריאות.

תמר זנדברג: ועדת הבריאות עוסקת בין היתר בתרופות ובתרופות יש הרבה מאד סמים שמדינת ישראל, המוסדות הרפואיים, לוקחים ומעבדים אותם לכדי תרופות שמצילות חיים, שמקלות על סבל, שעוזרות לבריאות.

תמר זנדברג: כאשר אנחנו רק עוסקים בהבהלה – לא רק של הציבור, אלא גם של המוסדות הרפואיים, שהחולים עצמם – אז מה הפלא שאחר כך אדוני המנכ"ל, אתה אומר שיש חשש מצד הרופאים?

תמר זנדברג: בטח שיש חשש.

תמר זנדברג: אנחנו אומרים להם שהם עוסקים בסמים, שהם הולכים להיות סוחרי סמים, אז יש חשש.

משה בר סימן טוב: לא אמרנו להם סוחרי סמים.

תמר זנדברג: לא, אבל יש כאלה שאומרים.

משה בר סימן טוב: הם רושמים סמים.

תמר זנדברג: הם רושמים סמים כל הזמן.

תמר זנדברג: זה מה שהם עושים במרפאה.

תמר זנדברג: הם רושמים סמים ומשככי כאבים.

תמר זנדברג: הם רושמים סמים בכל תרופה שהם עושים.

תמר זנדברג: מה זאת אומרת?

תמר זנדברג: הם רושמים סמים הרבה יותר קשים.

תמר זנדברג: הרבה יותר גרועים.

תמר זנדברג: להיפך, את הסם הזה צריך לקדם להיות תרופת קו ראשון בחלק מהמחלות - - -

קריאה: זה טבעי.

תמר זנדברג: לא יודעת.

תמר זנדברג: יש טבעי ויש לא טבעי, זה לא העניין.

תמר זנדברג: העניין הוא שזה סם הרבה פחות ממכר, הרבה פחות מסוכן מאשר סמים אחרים שרופאים רושמים במינונים הרבה יותר גבוהים.

תמר זנדברג: ולכן אנחנו עוסקים כאן - - -

אלי אלאלוף: יש לך עוד שתי דקות, תמר.

תמר זנדברג: אנחנו עוסקים כאן בדיני נפשות, זה לא פחות מזה.

תמר זנדברג: ואם אין לנו מספיק ידע ואם אין לנו מספיק מחקר, אז בבקשה, אתם משרד הבריאות.

תמר זנדברג: יש מספיק אינדיקציות על מנת לקדם ידע ומחקר הרבה יותר שיטתי.

תמר זנדברג: אנחנו רוצים את המדיקליזציה.

תמר זנדברג: אנחנו בעד המדיקליזציה וייצוא.

תמר זנדברג: להיפך, יש דברים שצריך לעשות כדי לקדם אותם.

תמר זנדברג: אדוני השר, באמת אתה לקחת על עצמך פה רפורמה שאפשר לקרוא לה מהפכנית בכוונות שלה.

תמר זנדברג: היא הולכת ומתקדמת בבתי המרקחת, במרפאות, במערכת הממוחשבת שהולכת ונכנסת.

תמר זנדברג: יש כאן עוד המון המון דברים שצריך לקחת ושהמשרד צריך להוביל.

תמר זנדברג: למשל איזה רופאים מוסמכים לרשום ואיזה לא.

תמר זנדברג: אתם יודעים שיש היום פקק - - -

משה בר סימן טוב: עשינו.

תמר זנדברג: אבל הם לא רושמים, הרופאים האלה.

קריאה: הם עוד לא נכנסו, חכי, רגע.

קריאה: הם לא רוצים.

תמר זנדברג: אתם אומרים שני דברים הפוכים.

תמר זנדברג: יש 100 רופאים או למעלה מזה, 130, כמה כבר?

יעקב ליצמן: יש 80, הוספנו 44 עכשיו.

תמר זנדברג: הרופאים האלה לא מוסמכים לרשום את אותו רישיון.

תמר זנדברג: הם לא מנפיקים את הרישיון.

תמר זנדברג: מי שמנפיק את הרישיון זה היקר, עם הטלפונים, עם הפקסים, עם הפקסים שלא מגיעים.

תמר זנדברג: אנחנו 3, 4 ו-5 שנים מתריעים על זה.

תמר זנדברג: למה למשל אתם לא משחררים את הפקק הזה, שרופא שעבר את הקורס מוסמך להוציא את המטופל וזה כבר הכל – הסכם כבר חוקי.

תמר זנדברג: כבר הגיע.

תמר זנדברג: כבר מגיע לו הרישיון, למה שלא ייצא עם הרישיון, עם הצייטלה הזה מהמרפאה?

תמר זנדברג: המחשב עודכן.

תמר זנדברג: הוא הוסמך, הוא עבר בקורס, הכל בסדר, זה כבר בבית מרקחת מחכה לו, בסופר פארם.

תמר זנדברג: למה לא? זה פקק ראשון.

תמר זנדברג: פקק שני זה הנושא של המחירים שהוזכר כאן.

תמר זנדברג: ראיתי כאן את השקף, 80% ישלמו אותו דבר או פחות, אני לא שמעתי על מישהו שמשלם פחות, הרבה משלמים יותר.

תמר זנדברג: אני חושבת שצריך - - -

משה בר סימן טוב: הם לא כותבים לחברת הכנסת תמר זנדברג ש - - - משלמים פחות.

תמר זנדברג: בסדר, אין בעיה, מאה אחוז.

תמר זנדברג: יכול להיות.

תמר זנדברג: תשמע, הוועדה שלי הוצפה בפניות על המחיר ואני אמרתי רגע, בואו נסתכל מה קורה.

תמר זנדברג: אני כן חושבת שזה דבר שמצריך כאן בחינה, כי אם יש כאלה ויכול להיות שהם 20% - 20% זה שיעור לא קטן – שהמחיר עבורם עלה במאות אחוזים, זה שינוי משמעותי לרעה באיכות החיים של מטופלים וצריך להסתכל עליו ולראות מה עושים איתו.

תמר זנדברג: אולי עבורם את המינונים האלה יכניסו לסל התרופות.

תמר זנדברג: אני לא יודעת מה, צריך לעקוב אחרי זה.

אלי אלאלוף: אוקיי, תודה.

אלי אלאלוף: תשאירי זמן לאחרים, הם באו רבים.

תמר זנדברג: אין בעיה, אני רוצה לשמוע אותם.

תמר זנדברג: משפט אחרון לגבי הנושא של הזנים.

תמר זנדברג: שוב, הנושא של החומר הפעיל ולעשות לו סטנדרטיזציה הוא רעיון נכון והגיוני ומבורך.

תמר זנדברג: יש נושא של רצף טיפולי וצריך להסתכל על כאלה שהם מטופלים כבר היום וזה ידוע גם בתרופות לסרטן למשל.

תמר זנדברג: יש מיקסים ויש קוקטילים שמגיעים לאיזה שהוא הרכב שנותן את המענה הרפואי הנכון.

תמר זנדברג: אם לאנשים האלה פתאום זה יופסק ויתחילו מחדש בשלב של ניסויים, בסופו של דבר המטופלים שכבר אושר להם והם כבר ברישיון והכל, הם יפגעו וזה גם דבר שצריך לתת עליו את הדעת.

תמר זנדברג: תודה.

יעקב ליצמן: תודה.

יעקב ליצמן: חברת הכנסת שרן השכל, בבקשה.

יעקב ליצמן: שלוש דקות בבקשה, תשתדלי.

שרן השכל: תודה.

שרן השכל: קודם כל יושב ראש הוועדה תודה רבה על קיום הדיון הזה היום.

שרן השכל: אני חושבת שהוא מאד מאד חשוב.

שרן השכל: כבוד השר, תודה רבה שהגעת לדיון היום.

שרן השכל: אני באמת חושבת שכשפתחת את דבריך, שישראל היא זו שמקדמת את העניין הזה, זה נכון, זה בבחינת מהפיכה.

שרן השכל: זה לא כמו מהפיכה.

שרן השכל: המדיקליזציה היא באמת מהפיכה והיא מהפיכה שאחריה אני כבר שומעת ורואה גם במשלחות שאני יוצאת אליהן, שיותר ויותר מדינות מתעניינות לבוא ולראות מה מדינת ישראל עושה ולהתחיל לעקוב אחריה.

שרן השכל: כמו שאנחנו מובילים בתחום החקלאות, כמו שאנחנו מובילים בתחום המים, טכנולוגית המים ועוד בתחומים רבים, אנחנו גם מובילים את התחום הזה של הקנביס הרפואי וזה בזכותך.

שרן השכל: באמת, יאמר לזכותך שהיה לך את האומץ לבוא ולהניע את המהפכה הזו.

שרן השכל: אני רוצה באמת להתחיל גם כן עם כמה מילים טובות, כי אני יודעת שיש לי ואתה יודע, כמובן שאני פונה אליך במיליון מכתבים כל הזמן על בעיות שנובעות הרבה מאד פעמים, אבל אני חייבת גם לומר שכמעט את כל הבעיות האלה הצוות שלך במשרד כן פותר.

שרן השכל: יחסית הפניות שאני מפנה לרופאים, לצוות, למוטי כמובן, נענות.

שרן השכל: מקרים שאפשר לסייע באמת מטופלים בצורה מהירה וזריזה.

שרן השכל: זה לומר באמת לזכותכם.

שרן השכל: דברים שלא יכולים להיות מטופלים או שיש בהם עכבות, אני עדיין פועלת בהם מולכם על מנת לפתור את זה.

שרן השכל: לדוגמא אפילו חולי הפיברומיאלגיה, בעיה שצצה לאחרונה, שאתה מכיר את הסוגיה.

שרן השכל: אני רוצה לומר למנכ"ל, שהרפורמה הזו היא באמת נהדרת ואנחנו מלווים אותה גם בשדולה לקנביס רפואי, כי היו לנו הרבה מאד חששות בהתחלה, כולל התורים הארוכים שבאמת לא חשבנו שתפתרו אותם עם התוספת של המזכירות ובסוף פתרתם וכו'.

שרן השכל: אבל באמת הגישה הזו של לבוא ולציין את הכי חמור, אני חושבת שיש בה איזה שהוא פגם.

שרן השכל: למה?

שרן השכל: אתה בא ואתה נותן איזה שהם נתונים כאילו זה באמת הכלל.

שרן השכל: ואם זה הכלל אז אני רוצה גם לדעת.

שרן השכל: אני מעוניינת לדעת מה ההשלכות של הרפורמה הזאת.

שרן השכל: אתה מדבר על התקפים פסיכוטיים.

שרן השכל: בכמה התקפים פסיכוטיים נתקלתם בשנה האחרונה רק כתוצאה מקנביס רפואי?

שרן השכל: האם זו באמת תופעה רווחת?

אלי אלאלוף: וקנביס בכלל זה לא מעניין אותך?

שרן השכל: לא, מקנביס.

שרן השכל: מקנביס בלבד אני אומרת - - -

אלי אלאלוף: גם לא רפואי.

אלי אלאלוף: זה גם משפיע.

שרן השכל: אני אומרת מקנביס, אבל אני אומרת לא למשל מאלכוהול, שזה גם יוצר התקפים פסיכוטיים או מתרופות אחרות שהם מקבלים, שהם יכולים לקבל מזה גם התקפים פסיכוטיים.

שרן השכל: זאת אומרת תזקק את זה באמת לקנביס רפואי.

שרן השכל: נשמח להתעדכן בזה.

שרן השכל: הזליגות שאנחנו מדברים עליהן – כמה זליגות היו?

שרן השכל: כי מנתונים שאנחנו מקבלים מהמשטרה אנחנו לא מקבלים את הנתונים האלה.

שרן השכל: אז לבוא ולהאשים את החולים, כמו שאנחנו שומעים - אתם רק צורכי סמים או דברים כאלה וכל מיני הערות כאלה שנאמרות בלהט הוויכוח, זה דבר שבעיני משבש את השיח.

אלי אלאלוף: לא נאמרו.

אלי אלאלוף: אנחנו בשליטה מלאה.

שרן השכל: נאמר מקודם, בגלל זה - - -

אלי אלאלוף: אנחנו לא משתמשים בקנביס, אבל אנחנו בשליטה מלאה.

אלי אלאלוף: לא אמרנו את זה.

שרן השכל: חברה שנייה, אני לא צריכה עזרה, אני אמרתי שזה נאמר מקודם בחדר.

שרן השכל: גם אמרתי שזה נאמר בלהט הויכוח, אבל הדברים האלה לא מקדמים את השיח הזה.

שרן השכל: תראו, נכון, יכול להיות שלפי התפיסה הרפואית – וזה נכון – המחלות לא מטופלות על ידי קנביס.

שרן השכל: זאת אומרת אתה לא מתרפא מקנביס רפואי.

שרן השכל: אתה לא יכול לרפא קרוהן מקנביס.

שרן השכל: אתה לא יכול לרפא אפילפסיה מקנביס.

שרן השכל: הילד עדיין יהיה חולה אפילפסיה, אבל הקנביס הרפואי פותר את תופעות הלוואי האלה.

שרן השכל: זאת אומרת שחולי קרוהן לא ירגישו את הכאבים ואת הירידה במשקל ואת כל תופעות הלוואי האלה שמגיעות עם זה.

שרן השכל: חולי האפילפסיה לא יקבלו התקפי אפילפסיה ומבחינת ההורים זה כאותו הדבר כיפתור את המחלה.

שרן השכל: כי הם מסוגלים לחיות ביחד עם המחלה הזו.

שרן השכל: ועל זה ההתרעמות כשלבוא ולהגיד שזה לא מטפל.

משה בר סימן טוב: אבל אני לא יודע בילדים ואני אומר ברצינות.

משה בר סימן טוב: אני לא יודע בילדים ואני לא יודע בנשים בהיריון מה ההשלכות ארוכות הטווח של הדבר הזה שאנחנו עושים.

משה בר סימן טוב: אתם חייבים להבין - - -

שרן השכל: אתה צודק - - -

משה בר סימן טוב: כולכם פה מלאי ביטחון במה שאתם אומרים ואני מבין את זה ובסוף אנחנו נותנים.

משה בר סימן טוב: בסוף כשאני נותן לאישה בהריון קנביס, אני אומר לכם, אנחנו מתים מפחד.

משה בר סימן טוב: כשאני נותן לילד, כשאנחנו מאשרים לילד קנביס, אנחנו מתים מפחד.

שרן השכל: הפחד הזה - - -

משה בר סימן טוב: אתם לא תעמדו לצדנו - - -

שרן השכל: רגע, רגע - - -

משה בר סימן טוב: לא, אני מבין, אף אחד לא היה רוצה להתחלף עם אף אחד ממי שיש פה, אבל - - -

קריאה: כבר 4 שנים - - -

משה בר סימן טוב: ו-4 שנים זה לא מספיק.

משה בר סימן טוב: לכן אני אומר שהזהירות הזאת, ואלף אנחנו נותנים - - -

אלי אלאלוף: בואו נאפשר לסיים.

משה בר סימן טוב: אבל אתם צריכים להבין שהזהירות הזאת היא מתחייבת.

שרן השכל: רגע, חברה, שנייה, אנחנו לא צריכים עזרה.

אלי אלאלוף: אני מבקש לסיים, ברשותך.

שרן השכל: רגע, זה גם כן היה דיון.

שרן השכל: כי הפחד הזה הוא מובן והוא מובן כי אתה לא רוצה לקחת על אחריותך שחס ושלום תינוק יקרה לו משהו חמור.

שרן השכל: או שאישה בהיריון יהיה לה פגם.

שרן השכל: אתה צודק במאה אחוז, אבל בוא נסתכל על החלופה.

שרן השכל: והחלופה היא שאותה אישה בהיריון או אותו ילד חולה אפילפסיה – ויש פה הרבה מאד הורים לילדים חולי אפילפסיה, הפתרון שלך הוא תרופה עם תופעות לוואי ודאיות של התמכרות, של פיגור שכלי, של בעיות בקיבה, של תופעות של ממש עיוותים ודברים כאלה.

שרן השכל: אז האם החלופה הזו היא יותר טובה?

שרן השכל: זו צריכה להיות השאלה.

שרן השכל: איפה יש תופעות לוואי הרבה יותר חמורות, שהוכחו גם בבתי משפט שקיבלו עליהם פיצויים, לעומת משהו שעדיין נבדק וככל שניתן לדעת מההורים, הוא רק מסייע להם.

שרן השכל: ילדים ששתו את כל הבקבוק של שמן הקנביס הרפואי וההורים נלחצו ולקחו אותם לחדר המיון כי הם פחדו שהם יהיו עם מנת יתר בגלל שהם רגילים לתרופות האחרות ולא היה כלום.

שרן השכל: לא קרה להם שום דבר ממנת היתר הזאת.

אלי אלאלוף: אוקיי, תודה.

אלי אלאלוף: בואו נאפשר - - -

שרן השכל: רגע.

אלי אלאלוף: חברים, יש לכם פה חברים שהזמנתם.

שרן השכל: בסדר, עוד שני משפטים, יושב הראש.

שרן השכל: תתני להם.

שרן השכל: לא, לא, נגמר.

שרן השכל: שרן, אני מבקש.

שרן השכל: אז אני אסכם.

שרן השכל: הדברים שמהם אני חושבת שחייבים לתת את הדגש עכשיו עם הרפורמה, שבאמת נשארו, זה קודם כל העניין של הזנים.

שרן השכל: אתם יודעים שהעניין של קנביס רפואי הוא עניין מאד אישי.

שרן השכל: עד שהילד מתרגל לאיזו שהיא תרופה מסוימת שבאמת עובדת עליו וזה לא רק כמות של 4 חומרים פעילים, אלא זה מרכיב שלם של חומרים פעילים שנמצאים בזן מסוים.

שרן השכל: אם אתם מעבירים אותו לאיזה שהוא שמן אחר - - -

אלי אלאלוף: זה לא פייר, שרן.

אלי אלאלוף: את צריכה להפסיק.

שרן השכל: לא, אבל זה - - -

אלי אלאלוף: לא, לא, יש אנשים.

אלי אלאלוף: את מזלזלת ב-70 איש.

שרן השכל: בסדר, אבל חשוב לי לציין את זה.

שרן השכל: אתה יודע שחיכיתי לדיון הזה הרבה מאד זמן, אלי.

אלי אלאלוף: מספיק.

אלי אלאלוף: זה נגמר.

אלי אלאלוף: אני יודע, אבל תתחשבי באחרים.

שרן השכל: אז אני אסיים את זה, זה בסך הכל שני דברים קטנים.

אלי אלאלוף: לא.

אלי אלאלוף: תסיימי.

שרן השכל: אלי.

אלי אלאלוף: לא, אני מבקש.

שרן השכל: דקה.

קריאה: יש פה עוד אנשים.

שרן השכל: הזנים האלה הם משהו קריטי להמשך הטיפול של ילדים, בוגרים וטף.

שרן השכל: ולכן כשהם לא רושמים מה הזן על החבילה, זה עלול לסכן את הטיפול הרפואי שלהם.

שרן השכל: הדבר השני זה באמת נושא של סכום הכסף, שמאד חוששים ממנו, שאני חושבת שגם הגשנו כבר בקשות להכניס את זה לסל התרופות.

שרן השכל: אני חושבת שזה גם יחסוך הרבה מאד כסף מתרופות שהן הרבה יותר יקרות, שפותרות בעיות של כאבים כרוניים.

שרן השכל: התרופה של קנביס רפואי יכולה להיות הרבה יותר זולה בסך הכל אם נכניס אותה כבר לסל התרופות ואני מבקשת שתשקלו את זה ותדחפו את זה גם, עם הבקשות שהגשנו לאחרונה.

שרן השכל: תודה רבה.

אלי אלאלוף: חברת הכנסת מיכל בירן, בבקשה.

אלי אלאלוף: אני מבקש באמת לעמוד על שלוש דקות.

מיכל בירן: אני ידועה כמקפידה על הזמנים.

מיכל בירן: זה גם לא ה-נושא שלי.

מיכל בירן: אני כן מלווה את העניין של חולי הסרטן הצעירים ואני כן מוטרדת – ותקנו אותי אם הנתונים שאני מבינה, באמת זה לא הנושא שאני מאד שוחה בו – אבל אני מבינה שדווקא אלה שבמצבים החמורים ביותר שאושרה להם צריכה של יותר מ-100 גרם, בעצם שילמו עד עכשיו 350 שקלים ויצטרכו עכשיו לשלם 1,200 שקלים.

משה בר סימן טוב: לא, זה לא החולים האונקולוגיים.

מיכל בירן: זה לא יחול עליהם?

משה בר סימן טוב: לא.

משה בר סימן טוב: חולים אונקולוגיים לא מגיעים למינונים האלה.

מיכל בירן: רוב החולים האונקולוגיים - - -

קריאה: בטח שהם כן.

קריאה: מה זאת אומרת?

קריאה: זה בעיקר החולים האונקולוגים שמגיעים למינונים האלה.

קריאה: מה זאת אומרת?

משה בר סימן טוב: לא.

קריאה: לא, אתה טועה, אדוני היקר.

מיכל בירן: אני אשמח שעובדתית ישוו את הנתונים, כי הדבר האחרון שהייתי רוצה זה שחולי סרטן צעירים, שגם ככה צריכים להתמודד עם משימה קשה של ההחלמה, עכשיו גם תשיתו עליהם קנס כספי כל כך גדול.

אלי אלאלוף: טוב, חברים, היות שברור שאין לי מספיק זמן, אז אני מבקש מכל חבר שרוצה את רשות הדיבור – ואנחנו נלך לפי הסדר, משמאל שלי לימין, וכל אחד לא יותר משתי דקות.

אלי אלאלוף: אני אפסיק.

אלי אלאלוף: בבקשה אדוני, תתחיל.

אלי אלאלוף: שם ותפקיד.

יצחק בן טולילה: שמי צחי בן טולילה.

יצחק בן טולילה: בואו נתחיל בזה שקנביס מרפא סרטן, אוקיי?

יצחק בן טולילה: הוא מרפא סרטן ובמוקדם או במאוחר כולם יידעו על זה.

קריאה: איך אתה יודע?

יצחק בן טולילה: אני יודע, כי אמא שלי חולת סרטן והבדיקות שלה משתפרות מבדיקה לבדיקה ויש מישהו עם סרטן במוח שרופאים אמרו לו במקרה הטוב - - -

קריאה: זה מרפא סרטן שד.

אלי אלאלוף: חברה, בלי ויכוח, תנו לו להתבטא.

יצחק בן טולילה: אם כימותרפיה והקרנות יעזרו לך, במקרה הטוב אתה תחיה שנתיים.

יצחק בן טולילה: נעלם לו הגידול בראש.

יצחק בן טולילה: והוא לא השתמש בכימותרפיה ולא בשום דבר מהשקרים האלה שאתם מספרים.

יצחק בן טולילה: עוד דבר, אני אסביר לכם איך זה עובד בצורה הכי פשוטה שיש, בצורה שכל אחד יכול להבין.

יצחק בן טולילה: לכל אחד בגוף שלו יש תאים סרטניים.

יצחק בן טולילה: לכל אחד בגוף, כשיש תא שהוא דפוק, יש בו קולטנים, יותר קולטנים שמיועדים לקבל חומר שהמערכת החיסונית מפרישה, שנקרא אננדמייד.

יצחק בן טולילה: האנדמייד הזה נכנס לתא החולה, גורם לתא להפריש- - -

אלי אלאלוף: זה בקשר לרפורמה?

יצחק בן טולילה: זה ועוד איך בקשר לרפורמה.

אלי אלאלוף: למה?

אלי אלאלוף: אז להגיע לרפורמה.

אלי אלאלוף: אל תיתן לנו פה ניתוחים רפואיים.

יצחק בן טולילה: זה גורם לתא להפריש צרמייד, הצרמייד מכסה את המיטוכונדרייה, שזה הלב של הקו ואתה מת.

יצחק בן טולילה: סבבה?

יצחק בן טולילה: אתה מת, אוקיי?

יצחק בן טולילה: אתה ליצמן, אתה דתי.

יצחק בן טולילה: סבבה, אתה דתי, נכון?

יעקב ליצמן: מה זה סבבה?

יצחק בן טולילה: הטבע יצר בעיה, הוא צרייך לייצר גם פתרון.

יצחק בן טולילה: זה הכל.

יעקב ליצמן: אבל מה זה סבבה?

אלי אלאלוף: תעזוב.

אלי אלאלוף: אפילו הוא מרוקאי.

יצחק בן טולילה: יש שלושה דברים שצריך לשים אליהם לב.

אלי אלאלוף: סיימת, אדון בן טולילה?

יצחק בן טולילה: יש שלושה דברים שצריך לשים לב אליהם.

יצחק בן טולילה: - - - טובה, יחס - - - CBD וזנים.

יצחק בן טולילה: יש 9,000 זנים בעולם.

יצחק בן טולילה: לכל מטופל מתאים זן אחר בהתאם למחלה שלו ובהתאם לגיל שלו ובהתאם למין שלו ובהתאם להרבה גורמים אחרים.

יצחק בן טולילה: הדרך הכי פשוטה להבין איזה זנים צריך, זה פשוט לשאול בן אדם שהייתה לו בדיוק את אותה מחלה, לשאול מה הוא לקח ולקחת בדיוק את אותו דבר.

יצחק בן טולילה: זה הכל.

יצחק בן טולילה: זה כזה פשוט.

יצחק בן טולילה: לא צריך כימותרפיה וכל מיני שטויות.

אלי אלאלוף: טוב, טוב, תודה.

אלי אלאלוף: סיימת את זמנך.

יצחק בן טולילה: זה הרבה יותר חשובה מהכימותרפיה שלך.

אלי אלאלוף: כן, בבקשה.

אלי אלאלוף: אני הולך לפי התור.

עידו גל רזון: שמי עידו גל רזון, אני נכה צה"ל, מוכר על פוסט טראומה, P.T.S.D.

עידו גל רזון: אני רוצה להבין אם הרפורמה שלכם הולכת לפגוע בקבוצה מסוימת של נכה צה"ל.

עידו גל רזון: כי הרי אנחנו עכשיו סיימנו ועדה פה על דיון חקיקה של חוק הנכים ואני כבר היום מודע לאנשים שלא מקבלים את ההחזרים של הקנביס הרפואי ממשרד הביטחון.

עידו גל רזון: כי הם החליטו לפסול איזה רופא מסוים ואמרו לו תעבור לרופא אחר והוא כבר התחיל טיפול עם הרופא הרציף שלו הזה והם אומרים לו יש לנו בעיות משפטיות עם אותו רופא ואנחנו לא מקבלים את ההחזרים של אותו רופא.

עידו גל רזון: עכשיו, אם אתם מעלים את המחירים שזה הולך להיות העלאה כבדה ויש הרבה מנכי צה"ל שצורכים את הכמות שאתם מדברים עליה, שצורכים הרבה, כי אין מה לעשות, יש להם פציעות מורכבות.

עידו גל רזון: איפה זה יפגע בכלכלתם?

עידו גל רזון: האם הם יצטרכו לשלם מכיסם?

עידו גל רזון: מהקצבה, את הקנביס הרפואי בסכומים הגבוהים האלה?

אלי אלאלוף: יש לנו נציגה של אגף השיקום, אז היא תענה, אבל בקיצור, כי הנושא הוא באמת חשוב.

עידו גל רזון: מעולה.

ליאת גרטמן: ליאת גרטמן, שיקום.

ליאת גרטמן: אנחנו באגף השיקום מראשית הדרך מאשרים קנביס למי שמערכת הבריאות כמובן מאשרת קנביס.

ליאת גרטמן: אנחנו מחזירים החזר מלא של העלות.

ליאת גרטמן: כיום אנחנו, לקראת הרפורמה, עשינו בדיקה של עצמנו.

ליאת גרטמן: האינפורמציה שאתה אומר, שנכי צה"ל צורכים כמויות הגדולות מ-50 היא ממש לא נכונה.

ליאת גרטמן: הפארטו של נכי צה"ל ויש לנו את זה מנותח, צורך פחות מ-50 או עד 50, כך שלא תהיה פגיעה ובכל מקרה האגף מממן.

עידו גל רזון: אבל זה בגלל שאתם מונעים מהם לקבל 150?

ליאת גרטמן: אנחנו לא, - - -

עידו גל רזון: לא, גם הרופאים.

עידו גל רזון: הרופאים עצמם.

עידו גל רזון: הרי את יכולה - - -

ליאת גרטמן: - - -

אלי אלאלוף: קיבלת תשובה.

עידו גל רזון: יש המון אנשים שלא מקבלים אישור מעל 50.

עידו גל רזון: הם מגישים כבר שלוש שנים ברציפות והם לא מקבלים הגדלת מינון.

עידו גל רזון: הם חוזרים לאותן תרופות.

אלי אלאלוף: חברה, זה לא דיון על אגף השיקום כרגע.

עידו גל רזון: יש כפל טיפולים.

אלי אלאלוף: אתה יודע שקיימנו הרבה דיונים על - - -

עידו גל רזון: ברור, ברור, אני מודה על זה.

אלי אלאלוף: אוקיי, קיבלת את התשובה.

אלי אלאלוף: מספיק.

ליאת גרטמן: רק שנייה, רק שעידו יבין.

ליאת גרטמן: הרגולטור לתחום הקנביס הוא משרד הבריאות, הוא לא משרד הביטחון.

ליאת גרטמן: וכשמשרד הבריאות מאשר, אז משרד הביטחון מממן.

עידו גל רזון: אז אולי יהיה רופא מטעמכם שיאשר גם?

אלי אלאלוף: תודה, תודה.

אלי אלאלוף: לא.

ליאת גרטמן: יש 100 רופאים בארץ.

ליאת גרטמן: אז בואו נכשיר אחד שהוא מטעם משרד הביטחון.

ליאת גרטמן: חבל על הטרטרת הזאת.

אלי אלאלוף: תודה, לא.

אלי אלאלוף: עד כאן, חבר יקר.

עידו גל רזון: זה גם הגיוני.

אלי אלאלוף: אתה יודע, בדיונים של אגף השיקום אתה גם בא וגם אתה יודע שיש לנו יותר זמן.

אלי אלאלוף: כן, בבקשה.

אורן ליבוביץ: כבוד יושב הראש אלי אלאלוף, תודה על הדיון.

אורן ליבוביץ: קודם כל אני חייב לציין שאני לא אוהב את הגישה המתנשאת שלך.

אורן ליבוביץ: שמי אורן ליבוביץ, עלה ירוק.

אלי אלאלוף: מתנשא על מי?

אלי אלאלוף: על מה?

אורן ליבוביץ: אתה מתנשא על אנשים אחרים.

אלי אלאלוף: על מי?

אורן ליבוביץ: על מטופלים פה.

אורן ליבוביץ: אתה מתנשא.

אלי אלאלוף: טוב.

אורן ליבוביץ: וגם על חברות הכנסת.

אלי אלאלוף: הלאה.

אורן ליבוביץ: השר יעקב ליצמן, גם לך תודה - - -

אלי אלאלוף: תוציאו את הגברת הזאת בבקשה.

אלי אלאלוף: תצאי מהאולם.

קריאה: למה שאני אצא?

קריאה: פגעתם בחיים שלי.

אלי אלאלוף: לא, לא, תצאי מהאולם.

קריאה: ליצמן - - -

אלי אלאלוף: תצאי מהאולם.

אלי אלאלוף: אל תנסי לפגוע ביושב הראש.

קריאה: אבל - - - רפואיות - - - כל כך הרבה נכי צה"ל לא מטופלים.

קריאה: יושבים פה אנשים בוועדות שלא יודעים מה קורה ב- - - והם אחראים על החיים שלנו.

קריאה: אתם לא יודעים כמה אנשים חולים במדינה.

קריאה: אין לו מושג.

קריאה: לא נמאס לכם?

אלי אלאלוף: כן, בבקשה.

אורן ליבוביץ: סגן השר ליצמן, גם לך תודה על הדיון ואני גם שמח על ההזדמנות, כי עד היום, באמת אחרי הרבה מאד שנים הדוברות שלך לא נותנת תשובות לשאלות.

אורן ליבוביץ: הדוברות חד משמעית הכי גרועה במשרדי הממשלה וזה מניסיון עבודה אישי שלי מולם, אז טוב שהגעת.

אורן ליבוביץ: עכשיו נדבר על הרפורמה הזאת.

אורן ליבוביץ: אנחנו שומעים את מה שאתם אומרים - - -

יעקב ליצמן: המחלקה היחידה ש - - -

אורן ליבוביץ: היחידה שלא נותנת תשובות.

אורן ליבוביץ: הדוברות שלך היא הדוברות היחידה בממשלה שלא נותנת תשובות, נקודה.

אורן ליבוביץ: בכל הארגונים הממשלתיים, לא רק במשרד.

אלי אלאלוף: זה קשור לדיון?

אורן ליבוביץ: לא, זו הקדמה.

אלי אלאלוף: אז יש לך עוד דקה.

אורן ליבוביץ: למה עוד דקה?

אורן ליבוביץ: עוד לא דיברתי.

אורן ליבוביץ: היא לקחה לי את הזמן.

אלי אלאלוף: כי אני מתנשא.

אורן ליבוביץ: אתה מתנשא, כן.

אלי אלאלוף: יש לך עוד דקה.

אורן ליבוביץ: בסדר, אז אני אסיים את זה בדקה.

אורן ליבוביץ: את כל מה שאתם אומרים פה אנחנו שומעים כבר משנת 2015 ועוד לפני זה.

אורן ליבוביץ: בפועל, בשטח לא השתנה שום דבר.

אורן ליבוביץ: כמטופל אני אומר את זה, אני מטופל בעצמי.

אורן ליבוביץ: בפרקטיקה בשטח למטופלים לא השתנה שום דבר.

אורן ליבוביץ: אתם מיניתם אדם אחד, פקיד אחד, לנהל את כל הדבר הזה, בלי אף גורם מעליו.

אורן ליבוביץ: בקדנציה הקודמת עוד היה לנו גם את יעל גרמן שהתעסקה בנושא הזה, גם המנכ"ל גמזו התעסק בזה, גם בועז לב התעסק בזה.

אורן ליבוביץ: עכשיו ליצמן אתה אומר - אני לא מעניין אותי להתעסק בזה.

אורן ליבוביץ: גם בר סימן טוב לא מבין בזה, לא מתעסק בזה.

אורן ליבוביץ: כל מה שיש לנו זה את מר יובל לנדשפט, שעושה מה שהוא רוצה.

אורן ליבוביץ: מתעסקים בביזנס ובקומבינות, תסלחו לי על המילה וזה כבר נחשף לא פעם ולא פעמיים.

אורן ליבוביץ: אתם עושים פה כל מיני ארגונים בירוקרטים ושכחתם לגמרי ממה שחשוב.

אורן ליבוביץ: מהמטופלים.

אורן ליבוביץ: אצלנו זה - - -

אלי אלאלוף: אוקיי, סיימת את דבריך.

אורן ליבוביץ: לא סיימתי, סליחה.

אורן ליבוביץ: יש לי עוד המון מה להגיד.

אלי אלאלוף: אדוני, סיימת את דבריך.

אורן ליבוביץ: תודה אדוני.

אלי אלאלוף: כן, בבקשה, אחריו.

עמיחי תמיר: ד"ר עמיחי תמיר מארגון הנכים.

עמיחי תמיר: אני היום בקפסטי כפול.

עמיחי תמיר: הדוקטור הוא בגלל מומחיותי בנוירו- פרמקולוגיה.

עמיחי תמיר: בעברית יש מילה נורא קשה – סם ומילה נורא חיובית – תרופה.

עמיחי תמיר: אבל בפועל מה שחשוב זה אם תכשיר רפואי מקל על אנשים.

עמיחי תמיר: אם הוא מקל על סבל מול כאב.

עמיחי תמיר: אם הוא מקל על תאבון לחולי סרטן ולחולי איידס.

עמיחי תמיר: לכן אני רוצה לברך את סגן השר על הרפורמה, אבל אני חושב שאתם צריכים להיות קשובים כדי שההנגשה תהיה יותר טובה, כדי שלא תהיה פגיעה במי שמשתמש בזן זה או אחר וכדי שלא תהיה פגיעה נוספת במי שלא יכול להרשות לעצמו מימון תרופה, אם רופא קבע שהוא צריך להשתמש במינון יותר גדול מאשר אדם אחר.

עמיחי תמיר: הכל תלוי בקביעה רפואית של רופא וכל רופא מוסמך לרשום כל תרופה שבעולם לפי המינון שלה.

עמיחי תמיר: תודה.

אלי אלאלוף: תודה.

אלי אלאלוף: בבקשה גברת.

חגית יגודה: שמי חגית יגודה, חלק מהאנשים פה מכירים אותי.

חגית יגודה: היום לא הבאתי את דוגמנות השיניים, אני מצטערת.

חגית יגודה: לשאלתך אדוני, דיברת על זה שאתה מאד מודאג ואני רוצה לציין שני דברים.

חגית יגודה: אחד, דיברו פה מלא על זנים.

חגית יגודה: רק אתמול כשהלכתי לקחת זנים היו שנים.

חגית יגודה: כמעט בכל החברות יש זן וחצי אם בכלל.

חגית יגודה: ההתייחסות אלינו דרך הזנים היא מאד מפחידה ואולי בגלל זה משהו-.

חגית יגודה: כאילו, השינויים הם לטובה, רק יש פה פספוס קטן.

חגית יגודה: לא מתייחסים אלינו, המטופלים כשאמרתם שאין מחקרים ואין דברים ואנחנו בשטח כן מביאים מחקרים, אנחנו כן מביאים תוצאות.

חגית יגודה: קנביס כן מרפא סרטן.

חגית יגודה: שלוש פעמים הסרטן תקף אותי, בשלוש הפעמים אני פה.

חגית יגודה: אני בת 52.

חגית יגודה: הייתי בהיריון עם שני בנים, אחד בן 23 בוגר סייבר, אחד בן 13, עוד מעט יש לו בר מצווה, כולכם מוזמנים, אני הולכת לעשות לו אחלה מסיבת טבע, כי אמא שלו בחיים וקנביס מרפא סרטן.

חגית יגודה: בהחלט מרפא.

חגית יגודה: ואם יש לנו את האפשרות הזאת, משנת 1987 אני מטופלת קנביס בארץ ישראל.

חגית יגודה: אני יודעת את כל מה שאני יודעת על גופתי.

חגית יגודה: אף אחד לא בא לשאול אותי.

חגית יגודה: אף אחד לא בא לשאול חלק מהטופלים שנמצאים כאן ב-30 שנה.

חגית יגודה: משרד הבריאות עושה פה תהליך מאד מדויק.

חגית יגודה: הוא לוקח משהו שאתמול היה לי זן, היום אין לי אותו, מחרתיים יש לי אותו.

חגית יגודה: מישהו היסס, אני הייתי חולה שנתיים בגלל היסוסים של החברות.

חגית יגודה: בגלל שאין פה שום דבר.

חגית יגודה: אף אחד פה לא-.

חגית יגודה: כל מנהל חברת קנביס חושב שהוא אלוהים.

חגית יגודה: יש פה מטופלי קנביס שהתחילו לעבוד בחברות קנביס והתחילו לעשות לנו כל מיני רפורמות ודרכים.

חגית יגודה: יושבים פה סביב השולחן כאלה.

חגית יגודה: יש פה אנשים שיש להם אינטרסים.

חגית יגודה: נמאס כבר.

חגית יגודה: הגיע הזמן שאנשים שכן מקבלים את הטיפול יהוו כפיילוט.

חגית יגודה: האיש פה מאד מודאג מהעלייה בחולי הסרטן.

חגית יגודה: סליחה שהסרטן שוב תוקף אותי.

חגית יגודה: אני מאד מתנצלת בפניך, שיש כל כך הרבה מלחמות ויש פה כל כך הרבה פצועים.

חגית יגודה: אני מאד מתנצלת בפניך שיש פה בנות שעברו תקיפה מינית מגיל 4.

חגית יגודה: אני מאד מתנצלת בפניך שנולדים פה אנשים אוטיסטים, אפילפסים וכל מיני תחלואות אחרות.

חגית יגודה: מדינת ישראל היא מדינה חולה.

חגית יגודה: למה?

חגית יגודה: 20 שנה נותנים לנו כדורים אופיאטיים.

חגית יגודה: אז לקח לי במשך 5 שנים, 5 שנים להיגמל מכל הסמים הקשים שקיבלתי.

חגית יגודה: אני הסתובבתי עם מדבקות אופיום על הגב.

חגית יגודה: לא יכולתי לתפקד בתור אמא.

חגית יגודה: כשקיבלתי קנביס השמנתי 15 קילו, אני יצאתי משביתת הרעב שלי ב-42 קילו, כשהיום אני אחר כך, אני שוקלת 60.

חגית יגודה: שמנה, גבוהה, כוסית, בלי שיניים.

אלי אלאלוף: תודה.

חגית יגודה: קנביס מרפא סרטן.

חגית יגודה: שכחתי להגיד את זה.

אלי אלאלוף: כן, בבקשה.

אהרון לוצקי: שמי אהרון לוצקי, אני מחברת תיקון עולם, חברה - - -

חגית יגודה: והוא מתקן את העולם אחרי ליצמן.

אהרון לוצקי: אנחנו מטפלים בכשליש מהמטופלים בארץ ישראל.

אהרון לוצקי: אני רוצה - - -

חגית יגודה: אנשים מריצים פה - - -

אלי אלאלוף: גברת, הקשבנו לך.

אהרון לוצקי: הרפורמה יש בה דברים חיוביים, כמו למשל הקפדה על איכות המוצרים, אבל יש בה גם דברים שחסרים.

אהרון לוצקי: כתגובה לפתיח שאמרת, כי הקנביס הוא סם מסוכן, הדבר היחידי שמסוכן בצמח הקנביס זה חומר שנקרא THC.

אהרון לוצקי: יש בצמח עוד אלפי חומרים שאין להם שום השפעה פסיכו אקטיבית.

אהרון לוצקי: תשאל כל מומחה, הוא יגיד לך את מה שאני אומר עכשיו.

אהרון לוצקי: החומר הבולט ביותר, בנוסף ל-THC, הוא חומר ה-CBD.

אהרון לוצקי: אין לו שום השפעה פסיכו אקטיבית, יש לו השפעה מרפאת בצורה בלתי רגילה.

אהרון לוצקי: לפי פרופסור משולם, שאומר בכלל שאף אחד לא מת מקנביס, אז ה-CBD זה חומר שצריכים לתת גם בכמויות הולכות וגדלות.

אהרון לוצקי: אנחנו מטפלים בלמעלה מ-1,100 ילדים אוטיסטים ואפילפטים.

אהרון לוצקי: חסר שיום אחד לא יהיה להם את השמן שהם צריכים.

אהרון לוצקי: אתה תראה מה קורה במשפחות האלה, כשחסר להן השמן הזה.

אהרון לוצקי: ה-CBD באירופה למשל הוא לא סם מסוכן.

אהרון לוצקי: מותר למכור חופשי CBD באירופה.

אהרון לוצקי: מדוע בישראל לא?

קריאה: כסף.

יצחק בן טולילה: גרוטו הוא - - - חבר ארגון הבריאות העולמי והם ממליצים על CBD חוקי ופה גרוטו לא - - -

אהרון לוצקי: ה-CBD זה חומר שאין לו השפעות שליליות, הוא חומר מצוין, בלי תופעות לוואי כמעט.

אהרון לוצקי: הוא יותר יעיל מרוב התרופות שקיימות, ללא תופעות לוואי.

יצחק בן טולילה: יש 30 - - -

אהרון לוצקי: תן לי רק לסיים.

אלי אלאלוף: תאפשר לו לסיים בבקשה.

אהרון לוצקי: תאפשר לי לדבר, הזמן קצר פשוט.

אהרון לוצקי: אני רוצה גם להגיד שגם החולים שמשתמשים, ואגב, הייתי שמח אם משרד הבריאות היה מתעדכן קצת בזה.

אהרון לוצקי: למנכ"ל אני רק רוצה להגיד שהאונקולוגים כן מקבלים, הם הרי השיאנים של צרכני הקנביס מבחינת הכמויות.

אהרון לוצקי: אני יכול להראות לך את המספרים, זה כמויות אדירות.

אהרון לוצקי: לחלק מהם זה עוזר, לחלק לא.

אהרון לוצקי: שם באמת המחקר עוד לא הוכח, אבל יש מחקרים אחרים, גם בתחום האפילפטים, גם בתחום האוטיסטים.

אהרון לוצקי: יש מחקר של ד"ר תמנע נפתלי על התחום של מחלות קרוהן וקולייטיס.

אהרון לוצקי: תוצאות מופלאות לגבי ההקלה בסימפטומים.

אהרון לוצקי: לא חסרים מחקרים קליניים שמוכיחים שהקנביס הרפואי הוא תרופה יעילה.

אהרון לוצקי: אני קורא לכם, אם טובת החולים היא לנגד עיניכם, שנו את פקודת הסמים.

אהרון לוצקי: תשאירו רק את ה-THC כסם מסוכן ותוציאו את כל השאר.

אלי אלאלוף: תודה.

אלי אלאלוף: כן בבקשה, גברת גולן.

דנה בר-און: תודה רבה כבוד יושב הראש, טוב לראות אותך.

דנה בר-און: תודה על הדיון.

אלי אלאלוף: רק לפרוטוקול שם.

אלי אלאלוף: אני מכיר אותך.

דנה בר-און: דנה בר-און, מנכ"ל עמותת הקנביס הרפואי.

דנה בר-און: תודה לך, תודה על ההזמנה לדיון.

דנה בר-און: תודה לך כבוד סגן השר, כבוד הרב, שהגעת לכאן.

דנה בר-און: ברשות

דנה בר-און: כם אני רוצה לומר שתי נקודות, אחת מופנית למנכ"ל והשנייה לשר.

דנה בר-און: ד"ר סימן טוב, פרופסור סימן טוב, סליחה, אתה אמרת משהו שתפס לי את האוזן נורא.

דנה בר-און: אמרת שכשאתה נותן קנביס לאמא בהריון או לילד, אתה משקשק מפחד.

דנה בר-און: אתה יודע ממה אני מפחדת?

קריאה: מאוקסיקונטין.

דנה בר-און: נורא פשוט:

דנה בר-און: אני מפחדת ממה שכבוד יושב הראש ראה שקרה בשטח ומה שחבר הכנסת אילן גילאון ראה שקרה בשטח.

דנה בר-און: אני מפחדת לחזור לכיסא גלגלים.

דנה בר-און: אני רוצה להמשיך ללכת.

דנה בר-און: זה נורא פשוט.

דנה בר-און: שרון וס' ואלעד ואמיר, כל אחד ואחד מהם אתה יודע ממה הוא הכי מפחד?

דנה בר-און: שהילד שלו יתחיל לפרכס עוד הפעם.

דנה בר-און: תכנית ביטול הזנים שלכם תחזיר אותי לכסא גלגלים, את הילדים שלהם לפרכס.

דנה בר-און: כי אני אסביר לך מה קורה כשאתה לוקח את אחד מהזנים הקבועים אני מטופלת בהם במשך שנים רצופות.

דנה בר-און: אני אסביר לך, כי זה קורה כרגע.

דנה בר-און: כרגע יש בחברה שלי מחסור של מלאי של זמן שנקרא PB.

דנה בר-און: זה הזן היחיד.

דנה בר-און: היחיד.

דנה בר-און: יש לי מחלת ניוון שרירים גנטית נדירה.

דנה בר-און: זה הזן היחיד מכל הזנים, ותאמין לי, אני מטופלת 12 שנה, ניסיתי חלק גדול מהזנים הקיימים.

דנה בר-און: זה הזן היחיד שגורם לי לאכול.

דנה בר-און: לי את הזן הזה כבר שבועיים, כי הוא לא היה בפעם האחרונה שקיבלתי משלוח, שקיבלתי אספקת תרופה.

דנה בר-און: אתה יודע מה קורה אתמול בלילה?

דנה בר-און: סליחה, אתמול בלילה, ערב שבת?

דנה בר-און: עשיתי את הטעות של לאכול.

דנה בר-און: זה נגמר בזה שהובלתי למיון בשלוש וחצי בלילה.

דנה בר-און: אם אתה ואתה כבוד השר, תעזו לגעת בזנים, סליחה כבוד השר, היה לנו מרתון ארוך בשנים האחרונות.

דנה בר-און: אתה יודע טוב מאד מאיפה התחלתי ואתה יודע טוב מאד מאיפה אני מדברת.

דנה בר-און: אני אומרת לך ישירות כבוד השר, הרפורמה הזאת במתכונתה הנוכחית לא תתיישם מבלי שאננו ניגש לבג"ץ ויושבים כאן משרד עורכי הדין שמייצג את העמותה, כדי להבהיר עד כמה אני רצינית במילים הכי פשוטות.

דנה בר-און: אנחנו כרגע מתכוננים לבג"ץ לעצירת הרפורמה.

דנה בר-און: הוא שתבטלו לאלתר את עניין ביטול הזנים, או שגם ברפורמה הזאת – כבוד הרב – רק בג"ץ יכריע.

דנה בר-און: כי אני לכסא גלגלים לא חוזרת.

אלי אלאלוף: תודה דנה, תודה.

יובל לנדשפט: מעולם לא בוטלו הזנים.

קריאה: באמת?

קריאה: מה אתה אומר?

אלי אלאלוף: אתה רוצה להתייחס?

שרן השכל: אני נורא אשמח אם הוא יתייחס לעניין הזנים.

אלי אלאלוף: גברת, את קיבלת רשות לנהל את הישיבה גם?

אלי אלאלוף: אני כבר אמרתי.

שרן השכל: כרגע זה לא מופיע במה שעושים כרגע בבתי המרקחת.

קריאה: עושים מה שבא להם.

אלי אלאלוף: אוקיי.

אלי אלאלוף: אתם רוצים עוד כמה שאלות לפני שנגיע - - -

קריאה: את הנוהל - - - זה לא מופיע שם.

אלי אלאלוף: חברה, אתם רוצים להמשיך בשאלות?

אלי אלאלוף: בבקשה.

אלי אלאלוף: אדון בבקשה.

רון תומר: שלום אדוני.

רון תומר: ד"ר רון תומר, מנהל הוועדה המקצועית בארגון הרוקחות.

רון תומר: ראשית אני חייב לברך את סגן השר ואת המנכ"ל על הרפורמה.

רון תומר: אנחנו היינו בתחילת הדרך ואמרנו כמי שתומכים בטיפול הזה, שאי אפשר להתייחס אליו כטיפול רפואי, אבל לתת אותו לא בדרך הנכונה והרפורמה שמשרד הבריאות עושה פה היא הדרך הנכונה.

קריאה: איך אתה יודע?

רון תומר: תן לי לסיים.

רון תומר: אתה אפילו לא שמעת אותי.

אלי אלאלוף: תמשיך בבקשה.

רון תומר: תודה אדוני.

רון תומר: הרפורמה היא בהחלטת הדרך הנכונה בהקשר הזה.

רון תומר: הרפורמה זה נכון מתחילה ולוקח לה זמן להאיץ, אבל בסופו של יום כבר מדיווחים עם רוקחים שדיברנו, אנחנו מקבלים פידבקים על חולים שמגיעים עם רישום של פעם ראשונה של קנביס רפואי, שלא יודעים עם מה מותר לקחת את זה, עם מה לא מותר לקחת את זה.

רון תומר: מקבלים את זה עם תרופות רבות והייעוץ הרוקחי עוזר להם מאד מאד.

רון תומר: הסטנדרטיזציה שמשרד הבריאות קבע חשובה.

רון תומר: יכול להיות שלא כולכם פה באולם תסכימו איתי, אבל אם רוצים להתייחס לטיפול הזה ולתת אותו לחולה לא בשלוש שאלות – בן כמה אתה, מה יש לך דומה וכך הלאה.

רון תומר: או כמו שסיפר לי פעם איזה חולה – באתי למקום ואמרו לי אתה נראה לי טיפוס של ארז.

רון תומר: זו לא הדרך.

רון תומר: הדרך היא באמת בסטנדרטיזציה.

רון תומר: זה נכון שהרפורמה היא רק בחודש הראשון והיא קצת מקרטעת עדיין.

רון תומר: למשל לא כל המינונים קיימים עדיין וזה שהם לא קיימים ונשאלנו למה, כי לא מצליחים עדיין להוציא את הבצ'ים בסטנדרטים הנדרשים.

קריאה: גם לא תצליחו.

קריאה: זה דיבורים בעלמא, אתה לא יודע על מה אתה מדבר.

קריאה: חבל על הכסף שלכם.

רון תומר: וזה רק מראה אדוני, כמה מהדברים שנמכרים לא תחת סטנדרטיזציה יכול להיות שיש, אבל גם יכול להיות שאין.

רון תומר: ולכן בסופו של יום, אולי לא מחר, אולי לא עוד חצי שנה, הרפורמה הזו נבנתה בהדרגה ובצדק משרד הבריאות עושה אותה כפיילוט, עוד שנה נוכל לבוא ולקבל באמת את מה שצריך.

רון תומר: כשהתחלנו וביקשנו את הרפורמה, היו איתנו פה אנשים שהם גם רצו להתייחס לקנביס ברצינות.

רון תומר: אז הנה, כשעכשיו מתייחסים ברצינות, יש על זה ביקורת?

רון תומר: לגבי המינונים – שאלתי, המינון הממוצע עדיין שנלקח הוא ברובו כן על 30 מיליגרם והוא נע בטווח - - -

קריאה: גרם.

רון תומר: גרם, סליחה והוא נע בטווח העיקרי בין 20 ל-40 גרם, מה שאומר שזה בהחלט, גם מבחינת עלויות, זה בהחלט הדבר הנכון.

רון תומר: כן, יש בעיה שבמינונים הגבוהים זה יקר יותר ומי שבאמת נדרש למינונים הגבוהים ביותר, כי כבר אנחנו שמענו סיפורים על חולה שקיבל מרשם ל-60, ראה את המחיר אמר טוב, 30 מספיק לי, השאר זה לחברים.

רון תומר: אבל יש אנשים שנדרשים למינונים הגבוהים יותר.

רון תומר: אני מניח שהפתרון יהיה במקום אחר, אדוני.

רון תומר: לאט לאט ייכנסו יותר ויותר יצרנים.

רון תומר: נכון להיום יש פחות או יותר שני מקורות שמספקים.

רון תומר: אני מניח שתוך שנה יהיו כשמונה תשעה, ואז כמו תחרות אמיתית, שהסטנדרטיזציה תאפשר תחרות אמיתית, כי לא ימכרו דברים שלא ברור מה הם וקשה לעשות כמוהם.

רון תומר: המחירים ירדו ואז ה-100 גרם, הערכתנו, יעלה פחות ממה שעולה היום 30 גרם ואז יהיה גם לכולם מה שצריך, במינונים שצריכים ובמחיר שצריך.

רון תומר: לכן אני אומר, המטרה שלנו, אם אנחנו רוצים שבאמת הרפורמה תצליח, אם אנחנו רוצים שהקנביס יהווה טיפול נגיש וחשוב למי שבאמת נדרש אותו, אנחנו צריכים לתמוך ברפורמה הזו, כי מאד קל להתנפל היום על משרד הבריאות, פחות מחודש או חודש וקצת מהשקתה ולהגיד זה לא עובד.

רון תומר: זה עובד.

רון תומר: זה יעבוד.

רון תומר: זה ייתן טיפול נכון לחולים, זה ייתן - - -

אלי אלאלוף: תודה.

רון תומר: וזה ייתן תחרות - - -

אלי אלאלוף: תודה רבה.

אלי אלאלוף: כן, גברת.

אלי אלאלוף: חברה לא ממשיכים בוויכוחים.

אלי אלאלוף: בבקשה.

ס': אני קודם כל אגיד שאני מאד מתרגשת.

ס': קוראים לי ס'.

ס': אני אמא לארבעה בנים שיהיו בריאים.

ס': אני אמא לילד שהיום הוא בן תשע וחצי.

ס': מגיל שנתיים וארבעה חודשים הוא מאובחן כאפילפטי.

ס': אני יכולה לומר לך שההתקפים שלו באים לידי ביטוי בלילה, במהלך השינה.

ס': זאת אומרת שאנחנו מעבירים לילות כימים ויושבים ליד מיטתו ומנסים לראות ולתפוס את ההתקף, כדי לתת ניסיון למנוע אותו או לעצור אותו שלא ייחנק וימות לי במהלך השינה.

ס': כל לילה זה ללא שינה.

ס': הדבר היחיד שקיבלנו במהלך השנים האלה הן תרופות, תרופות פסיכיאטריות שגורמות לו בעיה בויסות החושי, חוסר יכולת שליפה מהזיכרון או ארגון משפט, חוסר תקשורת מעולם, חוסר כישורים חברתיים.

ס': הבן שלי בן תשע וחצי והוא לא הצליח לקרוא.

ס': לפני ארבעה חודשים קיבלנו אישור לשמן קנביס.

ס': אני יכולה להגיד לך שבארבעה חודשים הבן של התחיל לקרוא, הפסיק לאכול עם הידיים, הצליח לדבר משפט שלם.

ס': הקלינאית תקשורת הפסיקה טיפול איתנו.

ס': הפסיכולוגית שמלווה אותנו ארבע שנים הפסיקה את הטיפול איתנו.

ס': הבן שלי מדבר.

ס': מספר את התחושות שלו.

ס': אנחנו יודעים מה עובר עליו.

ס': הוא מתקשר עם חברים.

ס': והבן שלי הפסיק לפרכס בלילה.

ס': אני ישנה בלילה סוף סוף.

ס': זה הבן שלי.

ס': קוראים לו ע', הוא בן תשע וחצי.

ס': בלי ה-CBD וה-THC שהוא מקבל, זה שני זנים שונים, אגב, הוא לא יכול לחיות היום בצורה נורמאלית.

ס': בלי זה אין לו חיים ואם אתם תבטלו את הזנים האלה ותעבירו אותנו לזן אחר, אני לא יודעת מה יהיה.

ס': אתה יכול להבטיח לי שזן אחר לא יחזיר אותנו לטיפול נמרץ?

ס': שהוא יוכל לחיות את החיים שלו?

ס': זה הבן שלי, זה החיים שלו.

ס': אני עזבתי תינוק בן שלושה וחצי חודשים פה בחוץ, אני מניקה, אני יכולה להראות לך אותו.

ס': היה חשוב לי להגיע לפה מבאר שבע.

ס': זה הבן שלי.

ס': זה החיים שלו.

ס': זמנים אחרים יכולים להרוג לי את הילד.

ס': בבקשה.

ס': בבקשה.

ס': זה הדבר היחיד.

ס': לא אכפת לי כסף, רק תבטיח לי שהזנים האלה שמצילים אותו היום יישארו.

אלי אלאלוף: תודה, תודה גברת ס'.

אלי אלאלוף: ברשותך, אני מבקש - - -

אורן ליבוביץ: אתה מזלזל פחות קצת בעדויות.

מירב בן ארי: למה אתה - - -

אלי אלאלוף: אתה יודע שאתה בדרך החוצה?

אורן ליבוביץ: אני מקווה שזה עוזר.

מירב בן ארי: למה הגישה הזאת?

מירב בן ארי: באמת.

מירב בן ארי: מה - - -

אלי אלאלוף: אתה תפסיק.

אלי אלאלוף: תתבייש לך.

אורן ליבוביץ: הגישה שלכם היא הפסולה.

מירב בן ארי: אנחנו מקשיבים פה - - -

אורן ליבוביץ: את מקשיבה.

אורן ליבוביץ: את לא היית פה מתחילת הדיון בכלל - - -

מירב בן ארי: סליחה, אבל כולנו נמצאים פה - - - אבל מה זה קשור?

מירב בן ארי: כולם מקשיבים.

מירב בן ארי: למה הגישה הזאת?

מירב בן ארי: וגם הייתי בהתחלה.

אורן ליבוביץ: הגישה היא שלכם - - -

אלי אלאלוף: אדוני, צא החוצה.

אלי אלאלוף: צא החוצה.

אלי אלאלוף: צא, צא.

אורן ליבוביץ: אני יוצא.

אורן ליבוביץ: אני רק מקפל את הדברים.

אלי אלאלוף: תצא, אתה מבזבז לנו זמן עם החוצפה שלך.

קריאה: סליחה, אפשר זכות דיבור?

אלי אלאלוף: לא.

אלי אלאלוף: אני רוצה שד"ר יובל לנדשפט ייתן את התשובה על הנושא של הזנים.

קריאה: סליחה, אולי הוא ידבר בסוף?

קריאה: יש לנו הרבה שאלות אליו.

אלי אלאלוף: לא.

אלי אלאלוף: אני קובע.

אלי אלאלוף: בבקשה.

יובל לנדשפט: אני אדבר אלייך ישירות, כי אנחנו מכירים את המצב.

יובל לנדשפט: אנחנו מכירים טוב ואני אומר את זה בפירוש בהתחלה ובשקט וברגיעה.

יובל לנדשפט: מעולם לא הורינו על ביטול הזנים.

יובל לנדשפט: אנחנו לא מורים על ביטול הזנים.

ס': תודה.

יובל לנדשפט: אנחנו לא נורה על ביטול הזנים ולטעמנו אין טעם לבטל.

יובל לנדשפט: ניתן לסמן כל מוצר קנביס ואני תיכף אגדיר.

יובל לנדשפט: מוצר קנביס איכותי, שיוצר בתנאים איכותיים, בלי חומר הדברה, ריסוס, הכל על פי תנאים איכותיים, יוצר בתנאים איכותיים – זה יימכר בבתי המרקחת.

יובל לנדשפט: ניתן לסמן אותו או בשם מסחרי או לעשות - - -

קריאה: אבל למה - - -

אלי אלאלוף: רגע, רגע, תנו לו.

יובל לנדשפט: לעשות בלנד, או לעשות אותו זני.

יובל לנדשפט: אני מניח שאת מדברת על הזמן אבידקל של חברת תיקון עולם.

ס': דקל וארז.

יובל לנדשפט: וארז.

יובל לנדשפט: למה?

יובל לנדשפט: כי נותנים גם THC, לא רק CBD – אותו חומר שאין לו פעילות, אלא גם THC.

יובל לנדשפט: הנה, אני יודע.

יובל לנדשפט: בואו נודה על האמת, פעם אחד נגיד, אמרה את זה חגית יגודה – עד למדיקליזציה היו כל הזמן חוסרים.

יובל לנדשפט: אותה טענה – אני מתרגל לזן שלם, התרגלות לאותו זן, רצף טיפולי היו טענות בעלמא.

יובל לנדשפט: לא היה רצף טיפולי כיוון שבהרבה מאד פעמים, אמרה חגית, הגיעה ומכרו לה את מה שהיה או מה שצמח.

יובל לנדשפט: רק מדיקליזציה היא הפתרון.

יובל לנדשפט: יהיו מוצרים, ניתן יהיה לקרוא להם גם בשמות.

שרן השכל: אבל יובל, עכשיו אתם מבקשים שזה יהיה בסטנדרט מסוים, אתם מבקשים שזה יהיה תחת - - -

יובל לנדשפט: סטנדרט איכותי מסוים תמיד יהיה.

יובל לנדשפט: לא יהיו חוסרים.

שרן השכל: אבל בגלל זה הזנים שיש היום לא מסוגלים לעמוד בסטנדרט שאתם קבעתם, אז הם צריכים לערבב את זה ביחד עם זנים נוספים, כדי להגיע לאיכות שאתה מבקש.

יובל לנדשפט: אז שוב אמרת, אמרתי את זה כשהתקשרת בטלפון.

שרן השכל: אבל - - -

יובל לנדשפט: רגע, נכון לבדוק את הנתונים - - -

אלי אלאלוף: סיימת בבקשה, דוקטור?

אלי אלאלוף: כן, בבקשה, אני אחזור למעגל.

אלי אלאלוף: בבקשה, בקיצור, כדי לאפשר לאחרים לדבר.

מיכאל עופר: שמי מיקי עופר ואני הרוקח הראשי של BOL פארמה.

מיכאל עופר: אני רוצה להגיד כך – רוב המטופלים בהסדרה החדשה מרוצים.

מיכאל עופר: כל אלה שמקבלים כרגע, הולכים לרופא, מביעים בפניו את הבעיה, הרופא רושם להם לא מרשם אלא היתר ניפוק, הולכים לבתי מרקחת, זה נגיש.

מיכאל עופר: עד לפני חודש ימים, כדי לקבל רישיון זה לקח חודש וחודש וחצי.

מיכאל עופר: היום כל מי שצריך קנביס הולך לרופא, מקבל היתר ניפוק והולך לבית מרקחת.

קריאה: הוא מדבר על עולם אחר.

מיכאל עופר: אני לא מדבר על עולם אחר.

מיכאל עופר: אני רוצה להזכיר לך שאנחנו בפיילוט.

מיכאל עופר: אנחנו רק חודש ימים - - -

קריאה: רופא אחד.

קריאה: בבית מרקחת אחד לא פותרים שום בעיה במדינה.

מיכאל עופר: אני לא אפריע לך, אני מבקש שלא תפריע לי.

קריאה: אתה נותן תמונה מעוותת.

מיכאל עופר: אני לא נותן תמונה מעוותת, אני מבקש.

אלי אלאלוף: אדוני בבקשה אל תפריע.

מיכאל עופר: גם הרופאים הרושמים מרוצים.

מיכאל עופר: הם מרוצים מזה שמי שמקבל היתר ניפוק הולך לבית מרחקת, מגיע לרוקח, הרוקח קיבל, עבר קורס.

מיכאל עופר: הרוקח מדריך את המטופל באשר למידת לקיחת הקנביס.

מיכאל עופר: הרוקח בודק את כל התרופות שהוא לוקח ואם יש איזו שהיא בעיה עם תרופה מסוימת, גם זה הרוקח מוסמך להגיד.

מיכאל עופר: יתר על כן, הקנביס כרגע מיוצר במפעלים שנקראים מפעלי GMP.

מיכאל עופר: המפעלים האלה מוציאים מוצרי קנביס אדירים.

מיכאל עופר: זאת אומרת סטנדרטיזציה מלאה.

מיכאל עופר: אנחנו היינו במקום, שכפי שבהסדרה הישנה לא ידעו כמה THC יש, לא ידעו כמה CBD יש.

מיכאל עופר: היום הכל מסודר.

מיכאל עופר: החברה שלי השקיעה מיליוני דולרים בהקמת מפעל שיעשה את זה בסטנדרט של תרופות.

מיכאל עופר: ולכן אני פונה כרגע לס'.

מיכאל עופר: ס' אמרה שהיא מקבלת את התרופה בשמן לא בעישון ויש לה כמות של CBD ו-THC בפנים.

מיכאל עופר: בדיוק למקום הזה אנחנו הולכים.

מיכאל עופר: אנחנו הולכים למקום שהבן שלך יקבל בדיוק מה שהוא קיבל קודם, הוא יקבל גם עכשיו.

מיכאל עופר: ולכן הארגון הוא בדיוק - - - רגע, רגע, סליחה - - -

אלי אלאלוף: אתה יכול לסיים בבקשה?

מיכאל עופר: לבדיקתנו בהסדרה החדשה, רוב המטופלים לוקחים בין 20 ל-30 גרם.

מיכאל עופר: זאת אומרת - - -

קריאה: לא נכון.

קריאה: לא נכון.

מיכאל עופר: אנחנו בדקנו את זה.

קריאה: זה לא נכון.

מיכאל עופר: אנחנו בדקנו את זה.

מיכאל עופר: רוב המטופלים לוקחים 20 עד 30 גרם והמחירים לא עלו.

מיכאל עופר: הם עלו רק - - -

קריאה: הם עלו בשוק השחור.

אלי אלאלוף: אדוני, מספיק להפריע.

קריאה: אני רוצה לדבר בבקשה.

אלי אלאלוף: אתה תדבר בזמן שאני אחליט.

קריאה: מתי אבל?

אלי אלאלוף: כשאני אחליט.

אלי אלאלוף: בצורה שאתה מתנהג יש את כל הסיכויים שלא תדבר.

קריאה: לא, אבל יש דברים שהם לא יכולים לחכות לסדר היום.

קריאה: יש דברים שהם פיקוח נפש.

אלי אלאלוף: תלמד, יש כל הסיכויים שלא תדבר אם לא תתאפק.

אלי אלאלוף: תאפשר לאדון לסיים.

מיכאל עופר: אני כמובן מדבר על ההסדרה הישנה וזה ספציפית לבתי מרקחת.

מיכאל עופר: יתר על כן, אני קורא פה לוועדת הרווחה והבריאות להכניס את הקנביס הרפואי, המדיקליזציה שאנחנו קובעים, לסל הבריאות.

מיכאל עופר: אנחנו כחברה רוצים לראות שהקנביס הרפואי יימכר לא במחירים גבוהים אלא במחירים נמוכים, כאשר הוא יכול להיכנס, כמו כל תרופה אחרת לסל הבריאות.

מיכאל עופר: יתר על כן, בנושא הזנים, כרגע אין את כל התפרחות בשוק בסטנדרט הנדרש.

אילן גילאון: אתה נציג של חברה מסחרית או שאתה - - -

קריאה: כן, כן, כן.

מיכאל עופר: החברה משתמשת ב - - -

אילן גילאון: אז אתה בעל עניין.

אילן גילאון: מה, למה - - -

מיכאל עופר: זה פשע?

מיכאל עופר: חבר הכנסת גילאון - - -

אלי אלאלוף: אתה סיימת אדוני, מספיק.

מיכאל עופר: עוד מילה אחת ברשות יושב הראש, מילה אחת אחרונה.

מיכאל עופר: אנחנו רוצים להכניס גם את נושא הזנים בתפרחות ואת זה אני אומר לכל האנשים שיושבים פה.

אלי אלאלוף: אוקיי, תודה.

אלי אלאלוף: בבקשה גברת.

מיכאל עופר: אני סיימתי כבוד יושב הראש.

אלי אלאלוף: תודה.

אלי אלאלוף: גברת, בבקשה.

אילן גילאון: רק יש לי שאלה של הבנה.

אילן גילאון: אם מישהו זקוק לקוקטייל של זנים, מה קורה במצב כזה?

שרן השכל: זה לא עומד בסטנדרט של משרד הבריאות.

שרן השכל: לוקחים ארבעה חומרים פעילים - - -

אלי אלאלוף: יובל, יש תשובה לזה?

יובל לנדשפט: לא הבנתי, סליחה.

אילן גילאון: כשלמישהו מה שמתאים זה קוקטייל של זנים שונים, לא רק זן מסוים שמתאים לילד כפי שהוא אמר מקודם, הוא יקבל - - -

יובל לנדשפט: על פי המדיקליזציה החדשה מטופל עם הרופא, הרופא שיוכשר לרשום יכול לרשום לו באותו מרשם, כמו שאמר מיקי היתר ניפוק עם שני זנים שונים, בלנד של זנים, סוגים שונים באותו מדרג ריכוזים של חומרים פעילים, של סאטיבה ואינדיקה – זה שתי משפחות ש - - -

אילן גילאון: זאת אומרת שהוא לא מוגבל לזן אחד.

יובל לנדשפט: הוא לא מוגבל לזן אחד.

יובל לנדשפט: בכלל לא.

אלי אלאלוף: אוקיי, תודה.

אלי אלאלוף: בבקשה, אני חוזר לגברת.

יובל לנדשפט: הוא רק בוחר.

יובל לנדשפט: את הזן המטופל יבחר בעצמו.

שרן השכל: אבל הם לא - - -

אלי אלאלוף: שרן, תאפשרי גם לאחרים להתבטא.

אלי אלאלוף: גברת, בבקשה.

סימונה עמר: שלום, אני סימונה עמר, מנהלת עמותת אור לב.

סימונה עמר: יש לי גם ילדה בת 7.5 היום, חולת אפילפסיה.

סימונה עמר: כשהרופא בגיל שנה וחצי הרים את הידיים מכל התופעות ולילדה שלי הוא לא נתן בכלל סיכוי לחיות, התחלנו וגילינו שהקנביס כן יכול לעבוד ואז התחלנו לטפל בזה וכן נכנסו להתוויות.

סימונה עמר: אני כן מודה לשר ליצמן שנתן את האפשרות והכניס את הילדים להתוויות ויחד עם חברת הכנסת שרן השכל אנחנו בקשר רציף איתה.

סימונה עמר: הילדים מחפשים 5, 6 ו-10 תרופות כשרואים שזה לא עוזר להם ורק מחמיר אותם והקנביס לעומתן כן עוזר.

סימונה עמר: ורק לגמול אותם מהתרופות האלה, זה סכנה, זה להגיע לטיפול נמרץ ולבתי חולים.

סימונה עמר: שלחנו לשר גם כמה פעמים מכתבים כן להוריד אותם לקו ראשון ולא אחרי 5 ו-6 תרופות שאי אפשר לגמול את הילדים ממלא תרופות האלה, אלא אחרי תרופה אחת לאפשר להורים כן לקבל את זה.

סימונה עמר: הילדה שלי לא הייתה הולכת, היא הייתה מקבל 40-50 פרכוסים ביום, טיפול נמרץ.

סימונה עמר: היא לא הייתה מתעוררת לאכול, הייתי צריכה להכריח אותה לאכול.

סימונה עמר: היום אחרי 5 שנים של טיפול, אני יכולה להגיד שהילדה שלי מתקשרת עם מחשב תקשורת.

סימונה עמר: היא איתי, היא מדברת איתנו, מתקשרת איתנו.

סימונה עמר: היא הולכת עם הליכון, נכון, זה עדיין טיפולי וזה הליכון.

סימונה עמר: היא יושבת 10 דקות לבד, שזה לא היה עוד בכלל ברפואה, הם לא ציפו לזה.

סימונה עמר: היא מתקשרת עם מחשב תקשורת.

סימונה עמר: אז כן חשוב לנו שהילדים ייכנסו לקו ראשון לחולי אפילפסיה בכלל בילדים ושגם הנוירולוגים כן יהיו אחראים אחרי הרפורמה הזאת.

סימונה עמר: שיתנו את הטיפול, הם מכירים את כל הילדים בכלל.

אלי אלאלוף: תודה רבה גברת.

אלי אלאלוף: כן בבקשה, הבחור עם הכיפה הלבנה.

מ': תודה רבה.

מ': אני ברשות

מ': כם אעמוד, כי יש לי מה להציג.

אלי אלאלוף: לא, לא.

אלי אלאלוף: אתה לא יכול.

מ': שכולם יראו ככה טוב.

מ': אז נעים מאד, אני מ'.

מ': אני אבא של ה', שהיא תינוקת שנולדה וכל היה בהסדר, ברוך השם.

מ': עוד מהבטן אמרו לנו לעשות הפלה כי יש חשד לתסמונת דאון עקב שתי נקודות אקוגניות בלב.

מ': לא משהו שולי, אבל לא הסכמנו.

מ': לא היינו דתיים אז.

מ': חזרנו בתשובה וברוך השם אמרנו רוצים – גם אם זה עם תסמונת דאון – אנחנו רוצים את זה.

מ': נולדה ילדה בריאה ושלמה הכל טוב, ברוך השם.

מ': הגענו לגיל 4 חודשים, עשינו לה חיסון, פספסנו חיסון של גיל חודשיים.

מ': מה שעשינו חיסון יום אחרי יום, שעלת ועוד משהו, מחומש או מה שזה לא יהיה ופתאום אחרי שבועיים התחיל לה חום, שלשולים ואז התחילו פרכוסים כאלה של העיניים, השחור של העיניים היה נעלם למעלה, הולך והילדה מפרכסת.

מ': אנחנו לא ידענו מה זה בהתחלה.

מ': הלכנו לרופא משפחה, רופא ילדים, רופא הילדים קבע לנו EAG עוד ארבעה חודשים במאוחדת.

מ': לא חיכינו, הלכנו לרופא עיניים גם לשמוע חוות דעת.

מ': רופא העיניים אמר שזה משהו של המוח, לכו מהר לבית החולים.

מ': הלכו לבית החולים קפלן, עשינו EAG, גילו לנו יש לכם - - - ווסט סינדרום, שזה תסמונת נדירה שיש לתינוקות, שבאה לידי ביטוי בכמה מצבים, אבל לרוב היא עוברת עד גיל שנתיים, עד גיל ארבע זה המקסימום.

מ': 150 שנה חוקרים את התסמונת הזאת, לא מצאו תרופה למחלה הזאת.

מ': אנחנו הראשונים בעולם שאמרנו – אחרי שהסטרואידים לא עזרו והילדה שלי הייתה כמו גופה, לא עלינו, השם ישמור.

מ': אם אפשר לצלם חברים, וידיאו, לייב, בפייסבוק.

מ': הדבר הזה חייב להתפרסם.

מ': התקשורת מתעלמת מאיתנו.

מ': אנחנו הראשונים בעולם שמקבלים את שמן הקנביס אבידקל 30% לילדה שלנו, אחרי מלחמות שהייתי פה וזעקתי את הדם שלי, כשהילדה שלי מפרכסת לי בידיים, ששבועיים אנחנו בבית מפרכסים ובית החולים לא מוכן לטפל בנו, כי קנביס זה סמים.

מ': זה לא תרופה.

מ': קנביס מקבלים רק חולי סרטן שעומדים למות.

מ': מה, אתה נורמאלי?

מ': אתה רוצה קנביס?

מ': אבל המצב שלי, שאני חקרתי וייאמר לזכותו של אורן ליבוביץ, זה שיצא החוצה, שהוא גם כתב מגזין קנביס, הוא עשה הרבה, שאני למדתי הרבה מהדברים האלה וכן ביקשתי ודרשתי את הדבר הזה, כי ראיתי שזה עוזר למחלות אחרות.

אלי אלאלוף: כן חבר, אבל רק תסיים.

מ': אני אסיים, אני אקצר כמה שאפשר.

מ': בסופו של דבר קיבלנו אישור, אנחנו היום כבר שנה עם טיפול.

מ': שנה הילדה שלי לא מפרכסת בכלל.

מ': היא רק עם שמן קנביס אבידקל 30% של תיקון עולם.

מ': אנחנו לא מביאים לה שום תרופה נוספת, כי זרקו אותנו מבית החולים, כי לא רצינו את הסבריל, כי הוא גורם לעיוורון.

מ': ואז מה שקרה אחרי זה, הרווחה באה אלינו כי אנחנו לוקחים קנביס בלי תרופות ובאו אלינו הביטוח הלאומי וביטלו לנו את הנכות של הילדה, כי הקנביס לא מוכר כתרופה בחוק.

מ': עזוב שאני משלם את זה בכספי המלא.

מ': אף אחד לא מממן לי את זה, כי קופת החולים לא מכירה את בזה כתרופה.

מ': זה עזוב, זה שולי, אני יכול להוציא גם 20,000 שקלים על זה.

מ': אבל למה לי?

מ': אם הצמח הזה יכול לגדול בכל גינה, בכל מקום, בכל פינה, בכל מקום שיש, אבל אני לא רוצה ככה.

מ': שלא יהיה פה כאוס כזה.

מ': אם אתם תעשו דבר כזה החולים בסוף ימצאו.

מ': הם לא אכפת להם.

מ': חולה סרטן, אם הוא עומד למות לא אכפת לו מכלום.

מ': הוא יגדל חממה גדולה.

מ': אם יהיה לי בן משפחה, חס ושלום, רק על השונאים שלנו, אם הוא יהיה חולה סרטן, אני לוקח אחריות.

מ': אני מוכן לאבד את החירות ואני אגדל חממה בשבילו.

מ': אם תיגעו לילדה שלי ברישיון שלה או בזן שלה או במה שעוזר לה כרגע, אני מבטיח לכם, אני אביא את הזן הזה, את האבידקל ואני אגדל אותו.

מ': אני אפתח מעבדה לגידול סמים ולייצור סמים, איך שאתם קוראים לזה.

מ': ברשותכם, אני אעשה לכם סדר בכל הבולשיט שלכם פה.

מ': אני עושה עכשיו ניסיון, ניסוי פנימי - - -

אלי אלאלוף: לא, לא, אדוני.

אלי אלאלוף: יש גבול.

מ': יש פה 10 כדורים - - -

אלי אלאלוף: אדוני, לא.

מ': אה לא, סליחה, זה כדורים, נכון, זה סמים.

מ': סליחה, אבל - - -

אלי אלאלוף: לא, לא.

מ': אבל יש לי שמן אבידקל 30% של תיקון עולם, זה סם מסוכן?

מ': כתוב עליו.

מ': זה לא כתוב עליו.

מ': ברוך אתה ה' אלוהינו מלך העולם שהכל נהיה בדברו.

מ': אמן.

מ': זה גם פג תוקף, חברים.

אלי אלאלוף: סליחה, אתה יכול - - -

מ': רגע, רגע, חברים, איפה - - - חבר, אני לא מדבר אליך.

מ': אנחנו צריכים להתמוטט כאן?

מ': אתם רוצחים אנשים.

מ': כל מי שלא תומך בלגליזציה מלאה.

מ': גדוד צבא.

מ': אני עם פוסט טראומה.

מ': עזוב אותי.

מ': תביאו צבא, עם שומרים, עזוב אותי.

מ': עוד 10 גרם - - -

אלי אלאלוף: טוב, הישיבה נעולה.